text:
KIBATULU KUINHI NI SAMANU
Kolokota mu ku Zokela o Ubhezelu ua Kidi
Ihi i longa o Bibidia ia lungu ni ubhezelu ua iteka?
Kiebhi o Jikidistá kia mona o izuua ia jifesa ja jingeleja?
Kiebhi ki u tena ku jimbulula o kixikinu kiê ku akuenu, sé ku a xinga?
XINGANEKA kuila mu sanzala iê, a te-mu venenu. Saí muthu mu kasuekele ua venenala o menha bhu tabhu dia sanzala iê, kienhiki o muenhu ua athu uala mu iluezu. Ihi i ueji bhanga? Se phata, ueji sota ku tunda bhu sanzala mba ku sota ditabhu diéngi. Maji né kiki ueji dibhuidisa, ‘O kuila a ngi venenala?’
2 Kiki, kiene mu bhita ué ni jingeleja ja makutu. O Bibidia i longa kuila o ubhezelu iú, uezala ni ilongesu ni ibhangelu ia iibha. (2 Kolindo 6:17) Mukonda dia kiki, eie ua tokala ku tunda mu “Babilónia ia dikota,” o kisangela kia mundu kia jingeleja ja makutu. (Dijingunuinu 18:2, 4) O kuila ua ki bhange kiá? Se ua ki bhange, ua tokala ku tambula kiximanu. Maji kua bhingi dingi kima, kana ku tunda ngó mu ubhezelu ua makutu. Kioso ki u tunda-mu, eie ua tokala u dibhudisa, ‘O kuila ngala hanji ni ima ia tokala ku jingeleja ja makutu?’ Tala jiphangu.
UBHEZELU UA ITEKA NI UA AKUKU
3 Saí athu ala ni iteka, mba kalatódio, mu mabhata mâ. O kuila eie uala ué ni ima íii? Se uala na-iu, nange u banza kuila, kia iibha ku sambela Nzambi sé o kikuatekesu kia iteka. Nange, o ima íii i ku uabhela kiavulu. Maji Nzambi, muéne ngó uzuela se kiebhi kia tokala ku mu bheza, kienhiki o Bibidia i longa ué kuma muéne ka-ndala kuila tu mu sambela mu kaxi ka iteka. (Makatukilu 20:4, 5; Jisálamu 115:4-8; Izaia 42:8; 1 Nzuá 5:21) Kiki-phe, eie u tena ku kolokota mu ku zokela o ubhezelu ua kidi, mu ku buika o iteka ioso i uala na-iu ia lungu ni ubhezelu ua makutu. Mu kiki, ua tokala u i mona kála ki mona Jihova.—kála kima ‘kia iibha.’—Matendelelu 27:15.
4 O ubhezelu ua akuku, ene mu u bhanga ué mu jingeleja ja makutu. Ande dia kuijiia o kidi kia Bibidia, saí athu a xikinine kuila athu afú, ala ni muenhu ku diulu, ni a tena ku kuatekesa, mba ku bhanga kia iibha ku athu mu ixi. Nange eie ua bhangele kiá kima, phala ku tululukisa o akuku’ê afú. Maji kála ki ua di longo kiá mu Kibatulu 6 kia divulu didi, athu afú kejiia dingi kima, ene kala ué bhu kididi kioso-kioso. Kienhiki, o kuzuela ni athu afú, ki ki valela kima. Njimbu ioso-ioso i difuangana kála ia mu tunda ku ndandu jetu jafú, mu kidi, ia mu tunda ku madimonho. Mukonda dia kiki-phe, Jihova ua fidisa akua Izalaiele phala ka fikise kuzuela ni athu afú, mba ku bhanga umbanda uoso-uoso.—Matendelelu 18:10-12.
5 Se m’okulu ua kexile mu bheza o iteka mba o akuku’ê, ihi i ua tokala ku bhanga? Tanga, ni ku xinganeka mu ibatulu ia Bibidia, ilondekesa kiebhi ki mona Nzambi o ima íii. Samba kua Jihova izuua ioso ia lungu ni vondadi iê, ia ku kolokota mu zokela o ubhezelu ua kidi, ni u bhinge ué o kikuatekesu kiê phala ku banza, kála kia banza muéne.—Izaia 55:9.
NATALE—O JIKIDISTÁ JA DIANGA KA KEXILE MU BHANGA O FESA ÍII
6 O ubhezelu ua athu, u tena ku dilunga ni jingeleja ja makutu, kála o jifesa ja mundu. Mu kifika, xinganeka hanji o Natale. O natale ene mu ki tanga kuila, o fesa ia uvualukilu ua Jezú Kristu, o jingeleja javulu amba kuila Jikidistá, ene mu bhanga o fesa íii. Né kiki, ki kuala kima kilondekesa kuila o maxibulu a Jezú, akexile mu bhanga o fesa íii. O divulu Origens Sagradas de Coisas Profundas, izuela kuma: “Kua bhitile hâma jiiadi ja mivu, kioso kia vuala Kristu, se-ko muthu uejidile o kizuua, ka vulu a mesenene kuijiia o kizuua kia uvualukilu uê.”
7 Né muene se o maxibulu a Jezú ejidile o kizuua kia mu vuala, ene keji bhanga o fesa. Mukonda diahi? Mukonda, kála kizuela O World Book Encyclopedia, o Jikidistá ja dianga, “akexile mu mona o jifesa ja uvualukilu, kála ijila ia jiphagão.” O jifesa ja uvualukilu ji tanga o Bibidia, ja jinguvulu jiiadi ngó, ka kexile mu bheza Jihova. (Dimatekenu 40:20; Marku 6:21) O jifesa ja uvualukilu akexile ué mu ji bhanga, phala ku ximana o jinzambi ja makutu. Mu kifika, o kizuua kia 24 ia mbeji ia Kasambuadi, akua Loma exile mu bhanga o fesa ia nzambi Diana. O kizuua kia mukuá, ene akexile mu bhanga o fesa ia nzambi iâ, o muanha, Apolo. Kienhiki, o fesa ia uvualukilu, akexile mu i funga ni ubhezelu ua makutu, ubhezelu ua kidi kana.
8 Saí dingi kima kia mukuá, kia bhangesa o Jikidistá ja dianga ku kamba ku bhanga o fesa ia uvualukilu ua Jezú. O maxibulu mê nange ejidile kuila o jifesa ja uvualukilu, ja kexile kumoxi ni uôma ua ima ia madiabhu. Mu kifika, saí akua Ngeleku, ni akua Loma, mu thembu iokulu, a xikinikine kuila o muthu kia mu vuala a mu endesa ku nzumbi, kienhiki, o nzumbi i mu langa ku muenhu uê uoso. O divulu, A Tradição dos Aniversários Natalícios, izuela kuma “O nzumbi íii ia dilungile ni nzambi a mu vuala mu kizuua kimoxi kia vuala o muthu.” Mu kidi, ki kieji uabhela Jihova se tu funga Jezú, ni ima ia madiabhu. (Izaia 65:11, 12) Kiebhi-phe o fesa ia natale a mu i bhanga ku athu oso?
KUEBHI KUA MATEKA O FESA IA NATALE
9 Athu a mateka ngó ku bhanga o fesa ia uvualukilu ua Jezú, mu kizuua kia 25 ia mbeji ia Kaiiadi, kia bhiti jihâma ja mivu kioso muéne kia xisa o ixi. Maji o kizuua kiki, ki kiene o kizuua kia vuala Jezú, muéne a mu vuala mu mbeji ia Katutu.* Mukonda diahi-phe o kizuua kia 25 kia mbeji ia Kaiiadi a ki solo? A mukuá a zuelele kuma o Jikidistá, a “mesenene kuila o kizuua kiki, ki takajana ni fesa ia phagão ia akua Loma, ia londekesele o uvualukilu ua muanha.’ ” (The New Encyclopædia Britannica) Mu kixibhu, kioso o muanha ki ua kexilé mu moneka, o jiphagão akexile mu bhanga o fesa, phala o muanha ku vutuka. Mu kizuua kia 25 ia mbeji ia Kaiiadi, athu akexile mu banza kuila, kiene o kizuua kia mateka ku vutuka o muanha. Phala ku xikinisa o jiphagão ku kala jikidistá, o atuameni a jingeleja a bhange o fesa a ixana “Kidistá”#
10 Tundé m’okulu, athu ejidile kuila o Natale ia tundu ku jiphagão. Mukonda ki fesa ia jikidistá, ki iala mu mikanda ikôla, o Natale a i fidisa mu ixi ia Inglaterra ni mu jimbanza ja mukuá ja América, mu hâma ia 17 ia mivu. Muthu uoso-uoso ua kambele kuia mu kalakala mu kizuua kia Natale, ueji futa múluta. Mu ku bhita thembu, o ukexilu uokulu ua vutuka dingi, ni a bandekesa-ku dingi maukexilu ubhe. Kienhiki, o athu a mateka dingi ku bhanga o fesa ia Natale mu jixi javulu. Mukonda dia Natale ku bhanga mbandu ia jingeleja ja makutu, ió a mesena ku bhanga o vondadi ia Nzambi, ka bhange o fesa íii, mba jifesa ja mukuá ja ubhezelu ua jiphagão.%
O KUILA KUA BHINGI MUENE KUIJIIA KU IA TUNDU?
11 A mukuá a xikina kuila o jifesa ja mukuá, kála o Natale, ja tundu ku jiphagão, maji ka ki mono kála kima kia iibha, kioso kia bhanga o fesa íii. Mukonda athu avulu ka banza kuila o jifesa jiji, ja lungu ni ubhezelu ua makutu. Ene a banza ngó kuila, ithangana íii, ithangana ia ku kala kumoxi ni muiji. Kiene ué ki u banza? Se kiene, nange o henda iê ku muiji, i ku bhonzesa ku kolokota mu ku zokela o ubhezelu ua kidi, ki o henda ku jingeleja ja makutu. Xikana kuila Jihova, o mubhangi ua muiji, muéne ua mesena kuila eie u dibhana kiambote ni jindandu jê. (Efezo 3:14, 15) Eie u tena ku suínisa o ukamba iú, mu maukexilu a mukuá sé ku luualesa Nzambi. O poxolo Phaulu ua soneka ia lungu ni ihi ia tokala ku beta-kota phala etu, kioso kiambe: “Sotenu kudilonga jinga ioso i uabhela kiambote Nzambi.”—Efezo 5:10.
12 Nange eie u banza kuila o kua tundu o jifesa ja mundu, ki kiene kia mu ji bhanga lelu. O kuila kua bhingi muene kuijiia ku ja tundila? Kiene, kua bhingi muene! Phala ku londekesa: Xinganeka kuila eie ua mono o xupa-xupa mu dixidilu, o kuila ueji katula o xupa-xupa íii phala ku i dia? Mu kidi kana! O xupa-xupa íii ia xidi. Kála o xupa-xupa íii, o jifesa ja mundu, nange ji moneka kuila ja uabha, maji jene ja tundu mu ididi ia iibha. Phala tu kolokota mu ku zokela o ubhezelu uetu ua kidi, tua tokala ku kala ué ni kilunji kála kia kexile na-kiu o polofeta Izaia, uambela o abhezi a kidi: “Kana kubabata kima kia ufusa.”—Izaia 52:11.
KU DI BHANA NI AKUENU NI KILUNJI
13 Ku moneka maka kioso ki u dituna ku bhanga o jifesa jiji ja mundu. Nange o jikolega jê ja sidivisu, a dibhudisa se mukonda diahi, eie ki uene mu bhanga o jifesa ja mundu mu sidivisu. Ihi i ua-nda bhanga se a ku bhana o ujitu mu Natale? Kia iibha ku u xikana? Ihi i ua-nda bhanga se o kaza diê kale mu kixikinu kiê? Ihi i ua tokala ku bhanga phala o tuana tuê ka luuale, mu ku kamba ku bhanga o jifesa ja mundu?
14 Kua bhingi ku kala ni kilunji kiambote, phala kuijiia se ihi i ua tokala ku bhanga mu ithangana ia mukuá. Se muthu u ku menekena ni umenekenu ua lungu ni jifesa, eie ua tokala ngó ku mu tambuijila ni ujitu. Maji xinganeka kuila, ua mu dibhana ni muthu uene mu mona izuua ioso, mba uene mu kalakala nê. Mu kithangana kiki, nange eie ua mesena kuzuela dingi maka alungu ni jifesa. Mu ithangana íii, ua tokala ku kala ni kilunji. O Bibidia i tu longa: “O kuzuela kuenu ku kale kua ujitu, kuotoue ni môngua, phala uoso ua m’ibhula, mu ijiie ku mu vutuila kiambote ni ujitu.” (Kolose 4:6) Aluka kiambote, phala ki u xinge akuenu. Ua tokala u a lombolola kiambote o kixikinu kiê ni uhete uoso. Ua ambela kuila eie ué, uene mu bhana ujitu ni ku tambula ujitu, ni kuia mu fesa, maji uene mu ki bhanga ngó mu ithangana iéngi.
15 Ihi i tuamba, se kuala muthu ua mesena ku ku bhana ujitu? Xinganeka o kithangana. O muthu u ku bhana, nange uzuela: “Eme ngejiia kuma eie ki uene mu bhanga o fesa íii. Maji né kiki, eme nga-ndala ku ku bhana o kima kiki.” Nange eie u banza kuila ku xikana o ujitu, mu kithangana kiki, ki kiene kimoxi ni ku bhanga o fesa. Mu ukexilu ua mukuá, se o muthu ua mu ku bhana o ujitu, kejiia o kixikinu kiê, eie ua tokala ku mu tangela kuila, ki uene mu bhanga o fesa íii. Kiki ki ku kuatekesa ku lombolola se mukonda diahi, eie u xikana o ujitu uê, maji ku tena ku mu bhana o ujitu mu kithangana kieniókio. Lua kamúkua, kima kiambote ku dituna o ujitu, se o muthu ua mu ku bhana, u banza kuila eie ua-nda xibhaka mu kixikinu kiê, mukonda o kima kia mu ku bhana kia uabha kia vulu phala ku dituna-kiu.
IHI I TUAMBA IA LUNGU NI JINDANDU
16 Ihi i tuamba se athu a muiji uê kale ni kixikinu kiê? Mu kithangana kiki ué, ua tokala ualuka. Ki kua bhingi ku di ta mu ífua mba jifesa joso ja solo o jindandu jê. Mu veji dia kiki, ua tokala ku xila o ibhangelu iâ, kála ki ua mesena kuila ene, a xila ué o ukexilu uê. (Matesu 7:12) Eha o kima kioso-kioso, ki tena ku londekesa kuma ua mu bhanga o fesa ia mundu. Né kiki, lenduka kiambote, ku maka ka tokala ku fesa ia mundu. Eie ua tokala ku bhanga ioso mu ukexilu uambote u ku xisa ni kilunji kia zele.—1 Timote 1:18, 19.
17 Ihi i ua tokala ku bhanga phala o tuana tuê ka luuale, mu konda o muiji ki ua mu bhanga o jifesa ja mundu? O ibhangelu iê, i uene mu bhanga ku mivu, iene ia-nda zuela. Saí jitata, a sola ithangana ia mukuá ku muvu, phala ku bhana ujitu ku tuana tuâ. Maji o ujitu ua beta-kota u bhana ku tuana tuê, o kithangana kiê, ni henda iê.
BHANGA O UBHEZELU UA KIDI
18 Phala ku uabhela Nzambi, eie ua tokala ku dituna o ubhezelu ua makutu, ni ku kolokota mu ku zokela ni ku bhanga mbandu ku ubhezelu ua kidi. Ku bhanga kiki, kua bhingi ihi? O Bibidia izuela: “Tu di xinganekienu mudietu, tu di suinise mu ku dizola, ni kubhanga o mbote. Kana kufula ku di bhongolola jinga, uila amoxi ki ene kufula, maji tu di longesa mudietu. Uila kiki, tu di suinisienu mudietu, kota-kota dingi kioso ki mu mona o Kizuua kia Ngana kí zukama.” (Jihebeleu 10:24, 25) O iônge ia Jikidistá, ithangana ia ku sanguluka, phala eie ku bheza Nzambi mu ukexilu ua mu uabhela. (Jisálamu 22:22; 122:1) Mu iônge íii, muala ku “di konda malamba” mu kaxaxi ka Jikidistá ja kixikinu.—Loma 1:12.
19 O ukexilu ua mukuá u tena ku zokela o ubhezelu ua kidi, o kuzuela ni akuenu, ia lungu ni ima i uene mu di longa mu Bibidia, ni Jimbangi ja Jihova. Athu avulu ene “mu di tula muenhu ni kukema” mukonda dia kuiibha kuoso, kuene mu bhita mu ngongo lelu. (Izekiiele 9:4) Nange, eie uejiia athu ala mu ukexilu iú ua kukema. O kuila u tena kuzuela nau, o kidielelu kia Bibidia kia lungu ni hádia? Mu ku dilunga ni Jikidistá ja kidi, ni kuzuela ni akuenu ia lungu ni ima iambote izuela o Bibidia, i uene mu di longa, ua-nda mona kuila o vondadi ia ku bhanga o ima ia lungu ni ubhezelu ua makutu iala hanji ku muxima uê, ia-nda bhua. Ijiia-kiu kuma eie ua-nda sanguluka, ua-nda tambula mabesá avulu, se u kolokota mu ku zokela o ubhezelu ua kidi.—Malakiia 3:10.
IHI I LONGA O BIBIDIA
- O iteka ni ubhezelu ua akuku, ki u bhange mbandu ua ubhezelu ua kidi.—Makatukilu 20:4, 5; Matendelelu 18:10-12.
- Kituxi ku bhanga o jifesa ia jiphagão.—Efezo 5:10.
- O Jikidistá ja kidi a tokala ku aluka kioso kia lombolola o kixikinu kiâ ku akuâ.—Kolose 4:6.
* Tanga o Kibandekesu
# O ji Saturnalia, ja kuatekesa ué mu ku sola o kizuua kia 25 ia mbeji ia Kaiiadi. O jifesa jiji, ja kexile mu ximana o nzambi ia idima ia Loma, exile mu i bhanga mu kizuua kia 17-24 ia mbeji ia Kaiiadi. Exile mu i bhanga ni jifesa, ni ku di bhana ujitu, ni ku sanguluka kuoso.
% Phala kuijiia dingi ia lungu ni kiebhi o Jikidistá ja kidi, a mona o jifesa ja mukuá ja mundu, tanga o Kibandekesu
Ibhuidisu
1, 2. Kibhuidisu kiahi ki ua tokala ku bhanga kioso ki u xisa o jingeleja ja makutu, ni mukonda diahi kia beta-kota ku banza kiki?
3. (a) Ihi izuela o Bibidia ia lungu ni ubhezelu ua iteka, ni mukonda diahi a mukuá, ku xikana o ukexilu ua Nzambi kia a bhonza? (b) Ihi i ua tokala ku bhanga ku ima ioso i uala na-iu ia lungu ni ubhezelu ua makutu?
4. (a) Kiebhi ki tuejiia kuila o ubhezelu ua akuku ki iala ni valolo? (b) Mukonda diahi Jihova ua fidisa o mundu uê ku bhanga o ukexilu uoso-uoso ua umbanda?
5. Ihi i ua tokala ku bhanga se m’okulu ua kexile mu bheza o iteka, mba o akuku’ê afú?
6, 7. (a) O athu a zuela kuila o natale fesa iahi, o kuila o akaiedi a Jezú akexile mu i bhanga? (b) O jifesa ja uvualukilu mu thembu ia maxibulu a Jezú, ja dilungile ni ihi?
8. Jimbulula o ku difunga kua jifesa ja uvualukilu ni uôma ua ima ia madiabhu.
9. Kiebhi kia solo o kizuua kia 25 ia mbeji ia Kaiiadi, kála kizuua kia uvualukilu ua Jezú?
10. Mukonda diahi m’okulu saí athu ka kexile mu bhanga o fesa mu Natale?
11. Mukonda diahi saí athu ene mu bhanga o jifesa ja mundu, ni ihi ia tokala ku beta-kota phala etu?
12. Londekesa se mukonda diahi tua tokala kueha ijila ni jifesa jala ni dimatekenu dia iibha?
13. Maka ahi a tena ku moneka kioso ki ukamba ku bhanga o jifesa ja mundu?
14, 15. Ihi i ueji bhanga se muthu u ku menekena ni umenekenu ua lungu ni jifesa, mba se ua mesena ku ku bhana ujitu?
16. Kiebhi ki u tena ku aluka kiambote mu ku di bhana ni jifesa ja mundu?
17. Kiebhi ki u tena ku kuatekesa o tuana tuê phala ka luuale, kioso kia mona akuâ a mu bhanga o jifesa ja mundu?
18. Kiebhi o ku dilunga ni Jikidistá mu iônge ku tena ku ku kuatekesa ku kolokota mu ku zokela o ubhezelu ua kidi?
19. Mukonda diahi eie ua tokala kuzuela ni akuenu o ima i uene mu di longa mu Bibidia?


c: text/html

text:
Ihi i u banza ia lungu ni Bibidia?
Ihi i u banza . . .
o kuila o Bibidia divulu dia unjimu ua athu?
o kuila divulu dia misoso ia makutu?
mba Mak’a Nzambi?
IHI I LONGA O BIBIDIA
‘O Mikanda ioso a i bhusu kua Nzambi.’
O IZUELU ÍII ILOMBOLOLA IHI PHALA EIE
Itambuijila o ibhuidisu ia beta o kota ku muenhu.—Jisabhu 2:1-5.
I bhana itendelesu ia kidi phala ku i kaiela lelu.—Jisálamu 119:105.
I bhana kidielelu kia kidi kia lungu ni hádia.
TUA TOKALA KU XIKINA MU MILONGI IA BIBIDIA?
Tua tokala, mukonda dia ima itatu:
A i sokejeka ni kidi kioso. O Bibidia a i soneka mu 1.600 ja mivu, ku 40 a uana a maiala, ka tungile kididi kimoxi. Asoneki iâ ka di ijidile mudiâ. Maji né kiki, o Bibidia ioso a i sokejeka ni kidi kioso, ni diambu dimoxi ngó!
Musoso ua kidi. Akua misoso kene mu zuela o kidi kioso kia a tolola ku jinguma jâ. Maji o asoneki a Bibidia, a soneka ioso ia bhitile katé muene ni iluezu iâ kioso kia a tolola ku jinguma jâ.
—2 Malunda 36:15, 16; Jisálamu 51:1-4.
Ikanenu ia di kumbidila. O Bibidia ia kanene kiá ku 200 ja mivu ku dima o kibuikilu kia mbanza ia Babilonha. (Izaia 13:17-22) Ka kanena ngó kiebhi kieji buika Babilonha, maji katé muene ni dijina dia muthu ueji tambula o mbanza!
—Izaia 45:1-3.
O ikanenu ia mukuá ia Bibidia, ia di kumbidila ué, katé muene ni ikanenu iofele. O ikanenu i tu sanga mu Bibidia, ki i tokalele muene ku di kumbidila?
—2 Phetele 1:21.
XINGANEKA
Kiebhi o Mak’â Nzambi kia tena ku lungulula o ukexilu ua muenhu uê?
O Bibidia itambuijila o kibhuidisu kiki mu divulu dia IZAIA 48:17, 18 ni 2 TIMOTE 3:16, 17.
DI LONGE DINGI
NJIMBU IAMBOTE IA NZAMBI!
O Kuila o Njimbu Iambote ia Tokala Kua Nzambi?
Kiebhi ki tu tena kuijiia kuila o njimbu ia Bibidia ia kidi?

robotstxt: allowed

filter: keep


text:
O BIBIDIA I LUNGULULA O UKEXILU UA ATHU
Ngi Bhane Ngó Muvu Umoxi Ua Kuzediua ni Kutululuka
MUVU UA MU VUALA: 1971
MUKUA: FRANÇA
MUSOSO: UA DITELE MU USUÉIA, MU IMA IA UFUSA NI KU MAKANHA
MUSOSO UAMI:
O muiji uami ua tungile ku diembu dia Tellancourt ku ixi ia França. Tat’etu uexile mukua França, mam’etu mukua Italia. Ki nga tenesa dinake dia mivu, tuai mu tunga ku mbanza ia Loma ku ixi ia Italia. Ku tuai, o muenhu ua bhonzele kiavulu. O jitata jami exile mu dikuata kiavulu mukonda dia kitadi.
Kioso ki nga tenesa 15 kia mivu, mam’etu ua ngi suinisa ku tunda kubhata ni kubhanga makamba a ubhe. Ki nga mateka ku tunda, nga kexile mu laleka kiavulu phala kuvutuka kubhata. Ki kunange nga di te mu kizomba kia iibha. Saí kizuua kua ngi monekena diiala ni ngalasa ioso. Ua ngi bhana makanha, eme nga xikina mukonda nga mesenene kumoneka kala ngi muadikime. Nga bokona ku mundu ua makanha ni ku bhanga ima ia ufusa. Mu veji javulu a ngi te jiphanda. Phala eme, o muenhu ki u kexile dingi ni valolo; Nga mesenene kufua. Nga kexile mu divua ubheka. Ki nga bhange 16 kia mivu, nga mesenene ku dijibha, nga nu ngalafa ia muvimba ia ualende, eme nga di takula mu ngiji. Nga kumbamene mu izuua itatu.
Nga mateka ku bhana valolo ku muenhu, maji nga kexile ué mu bhanga ima ia iibha. Ng’exile mu kuehela o athu ku ngi ta jiphánda, ng’exile mu a bhana ji droga ni kunhana o ima iambote ia kexile na-iu m’onzo. Nga di te ni jibandi ja sunga, a ngi bhana kikalakalu kia kusumbisa jidroga ku ixi ia Italia. Nga kexile ni maka avulu ni a xiku dia ngoji. Muenhu uami ki u kexile kiambote, nga kexile kála ngi dilaji. Maji ng’ejidile kuila saí ni kima ki ngi bhangesa ku kala ku muenhu. Nga sambe kua Nzambi, nga mu bhingi phala ku ngi bhana ngó muvu umoxi ua kuzediua ni kutululuka.
O BIBIDIA IA LUNGULULA O UKEXILU UA MUENHU UAMI:
Kioso ki nga tenesa 24 kia mivu ngai mu tunga ku ixi ia Inglaterra. Muenhu uami ua kexile mu iluezu mukonda dia ku di ta ni jibandi ja jidroga. Ande dia ku katuka, ngai mu kunda mam’etu, nga diuana mu kumona diiala a muixana Annunziato Lugarà, uexile mu zuela ni mam’etu ia lungu ni Bibidia. * Kuma ng’ejidile kuila, muéne uexile bandi ia sunga, nga kexile ni uôma, nga mu ibhuidisa se mukonda diahi ua kexile mu zuela ni mam’etu. Muéne ua ngi tangela kuila, ua lunguluile o ukexilu ua muenhu uê phala ku kala Mbangi ia Jihova, ua ngi bhingi phala kuzuela ni Jimbangi ja Jihova kioso ki ngeji bhixila ku Inglaterra. Eme nga xikina. Maji kioso ki nga bhixila, nga vutuka ku ufunu uami.
Saí kizuua nga sange Mbangi ia Jihova ua kexile mu bhana Mulangidi ni Despertai! mu lubhangu ku mbanza ia Londres. Mu ku lembalala o kikanenu ki nga bhangele kua Annunziato, nga mu bhingi phala ku ngi longa o Bibidia.
O ima i nga kexile mu dilonga mu Bibidia ia kexile mu ngi sangulukisa kiavulu. Mu kifika nga diuanene ni milongi iala mu divulu dia 1 Nzuá 1:9, di zuela ia lungu ni Nzambi: “Se tu fisala o ituxi ietu kua Nzmbi, muène fiiele, u kumbidila o kizuelu kiê hé u tu bhanga kioso kia fuama: U tu loloka o ituxi ietu, hé u tu [zelesa.]” O velusu íii ia ngi kuatekesa kiavulu, mukonda nga xidile kiavulu mukonda dia ukexilu uami. Nga mateka kuia mu ngeleja ia Jimbangi ja Jihova. Ene a ngi tambuijila kiambote. Kioso ki nga mono o henda ni ukamba mudiâ, nga mesenene kubhanga mbandu mu ngeleja iâ mukonda kiene ué ki nga mesenene kudivua.
Sumbala ki kia ngi bhonzele kueha o ji droga ni ufusa, kua ngi bhonzele ku lungulula o ibanzelu iami ni ifua iami. Nga divu kuila, nga tokalele kutalatala o athu ni henda ni kua a xila. Mu kidi nga mu bhânga hanji ni ifua ia iibha. Maji ni kikuatekesu kia Jihova nga mu tena ku lungulula o ifua íii. Nga dilongo o Bibidia mu mbeji jisamanu, a ngi batizala ku muvu ua 1997.
MABESÁ U NGA TAMBULA:
Kioso kia ngi batizala, nga kazala ni Barbara uexile ué Mbangi ia Jihova. Kioso kamba diami dia kazola kia mono kuila, nga lunguluile o ukexilu uami, ua mateka ué ku dilonga o Bibidia. Mu kubhita thembu muéne ni phang’ê ia muhatu, a kituka Jimbangi ja Jihova. Kuku’ami uexile kiá ni 80 a mivu, ua mateka ué kudilonga, a mu batizala ande dia kufua.
Lelu ngi kafunga mu kilunga, eme ni kazola kami, tu aboki a thembu ioso, tuene mu longa o Bibidia ku athu a tungu ku Londres a zuela Italiano. Saí ithgangana ngi luuala mukonda dia ukexilu uami uokulu, maji Barbara uene mu ngi kuatekesa kiavulu. Ngala ni muiji ua zediua, ngala ué ni Tata ia kazola i nga kexile mu sota. Eme nga bhingi ngó kua Nzambi muvu umoxi ua kuzediua, maji muéne ua mu ngi bhana ima iavulu!
Ngala ni muiji ua zediua, ngala ué ni Tata ia kazola i nga kexile mu sota
^ kax. 10 Tanga o milongi “O Bibidia i Lungulula o Ukexilu ua Athu


text:
Musoso 110: Timote—múkuatekexi Ua Phaulu
OMUZANGALA ua mu mu mona bhobha ni Poxolo Phaulu, Timote. Timote ua tungile ni muiji uê mu Listra. O manh’â dijina diê Eunice, o kuku’ê Loide.
Iexile kiá veji ia katatu kiai Phaulu mu kunda Listra. Kua bhitile kia muvu kiendele Phaulu ni Barnabe mu njila phala kuboka o njimbu. Mu veji íii Phaulu ua vutuka dingi ni kamba diê, Sila.
Eie uejiia se ihi iambe Phaulu kua Timote? Ua mu ibhula, ‘Eie ua mesena kuia kumoxi ni eme, ni Sila?’ Ua-nda kala kikuatekesu kia dikota mu kubokela athu mu ididi ia dikanga.’
Timote ua tambuijila, ‘Kiene’ ‘nga-ndala kuia ni enu.’ Kienhiki, Timote ua xisa o muiji ué, iu uai ni Phaulu ni Sila. Maji ande ia kuijiia maka alungu ni njila iâ, ndoko tu tale se ihi ia bhiti ni Phaulu. Kua bhitile kia 17 ia mivu, tundé Jezú kia mu monekena mu njila ia Damásku.
Lembalala kuma, Phaulu uendele mu Damásku phala ku zukutisa o maxibulu a Jezú, maji kindala muéne ua kituka ué dixibulu! Anga, saí jinguma ja mesene ku jibha Phaulu, mukonda ene ka zolele o ilongesu ia lungu ni Jezú. Maji, o maxibulu a kuatekesa Phaulu ku lenga. Ene a mu te mu kinda ni a mu tulukisa bhu kanga dia mbanza.
Anga, Phaulu uai mu boka mu Andiioka. Kuenhoko, kuene o maxibulu a Jezú a dianga ku a exana Jikidistá. Phaulu ni Barnabe a a tumikisa ku Andiioka phala kuboka katé mu jixi ja dikanga. Mbanza imoxi ia menekena, iexile Listra kua tungile Timote.
Mu ku bhita muvu umoxi, Phaulu ua vutuka mu njila iê, ia kaiadi. Kioso kiai Timote ni Sila, eie uejiia se ene endele kuebhi? Tala bhu mapa ndoko tuejiie ididi ia mukuá.
Kia dianga, ene endele mu Ikonio bhu mbanza ia zukama, anga ai mu mbanza ia mukuá, a ixana Andiioka. Kienhiki, ai ku Tolóua katé ku Filipe, Tesalonika, ni ku Beleia. Eie ua mu mona Atena bhu mapa? Phaulu ua boko bhenhobho. A bhiti muvu ni kaxaxi mu boka mu Kolindo. Mu kusukáko, ene a palala mu Efezo. Inga ene a vutuka mu Sezaleia, ni ai dingi mu Andiioka, kuenhoko kuene kua xala Phaulu.
Kienhiki, Timote uende njila javulu ni Phaulu, ni ku múkuatekesa kuboka o “njimbu iambote” ni ku bhanga ilunga iavulu ia Jikidistá. Kioso ki ua-nda kula, ua-nda kala selevende ia fiiele ia Nzambi kála Timote?
Ikalakalu 9:19-30; 11:19-26; kibatulu 13-katé 17; 18:1-22.
1. Loma; 2. Melita; 3. Beleia; 4. Tesalonika; 5. Kolindo; 6. Filipe; 7. Atena; 8. Keleta; 9. Tolóua; 10. Efezo; 11. Miletu; 12. Kolose; 13. Andiioka; 14. Ikonio; 15. Listra; 16. Xipele; 17. Andiioka; 18. Sezaleia; 19. Jopa; 20. Damásku; 21. Jeluzaleme; 22. O Musanza ua Dikota (Meditelânio)
Ibhuidisu
- Nanhi o muzangala mu fikula, kuebhi kua tungila, ni kiebhi kiexanene manh’â, ni kuku’ê?
- Kiebhi kia tambuijila Timote kioso Phaulu kia mu ibhula se ua mesenene kuia ni Sila, ni Phaulu, mu kubokela athu mu ididi ia dikanga?
- Kididi kiebhi kia diangela ku xana o akaiedi a Jezú kála Jikidistá?
- Kioso Phaulu ni Barnabe kia xisa Andiioka, jimbanza jebhi ja kundile?
- Kiebhi Timote kia kuatekesa Phaulu, ni o mizangala ia lelu a tokala a di bhuidisa kiebhi?
Ibhuidisu ia mukua
- Tanga Ikalakalu 9:19-30.
Kiebhi o poxolo Phaulu kiedikisa o unjimu, kioso kia mu zukutisa mukonda dia njimbu iambote? (Ikalakalu 9:22-25, 29, 30; Mat. 10:16)
- Tanga Ikalakalu 11:19-26.
Kiebhi kidikisa o musoso mu divulu dia Ikalakalu 11:19-21, 26, kuma o nzumbi ia Jihova iendesa o kikalakalu kia kuboka?
- Tanga Ikalakalu 13:13-16, 42-52.
Kiebhi o divulu dia Ikalakalu 13:51, 52, didikisa kuma o maxibulu kehela o kizukutisu kua bhuila? (Mat. 10:14; Ikalakalu 18:6; 1 Phe. 4:14)
- Tanga Ikalakalu 14:1-6, 19-28.
Kiebhi ki tu tululukisa o kizuelu “ku mi bakula kua Jihova” kia lungu ni hele i tu kala na-iu mu ku kuatekesa o mizangala? (Ikalakalu 14:21-23; 20:32; Nzuá 6:44)
- Tanga Ikalakalu 16:1-5.
Kiebhi o vondadi ia Timote ia ku xikina ku mu saia, ilondekesa kuma o “ima ioso tu i bhanga mukonda dia njimbu iambote”? (Ikalakalu 16:3; 1 Kol. 9:23; 1 Tes. 2:8)
- Tanga Ikalakalu 18:1-11, 18-22.
Ihi idikisa o divulu dia Ikalakalu 18:9, 10, ia lungu ni Jezú ku tuamena o kikalakalu kia ku tula o njimbu, ni kidielelu kiahi ki tu bhana lelu? (Mat. 28:20)


text:
A Sange Dingi Polova Iengi
O kuila akuá kutokuesa a sange ima koxi a mavu ilondekesa kuila o i zuela o Bibidia kidi muene? Ku muvu ua 2014 sai divulu ditokuesa o milongi ia Bibidia, (Biblical Archaeology Review) dia bhange o kibhuididi kiki: “Kikuxi kia athu a a tumbula mu Mikanda ia Ibalaiku a a sange o majina-u ku akuá kutokuesa o ima koxi a muvu?” A tambuijila kiki: “A sange 50!” Maji o dijina diaTatenai ki di kexile mu mukanda. Muene uexile nanhi? Tua-nda dilonga se muene uexile nanhi mu musoso ua Bibidia.
O mbanza ia Jeluzaleme ia tokalele mu Utuminu ua Pélesa. O mbanza ia kexile mu kididi a kixanene kuala akuá Pélesa kuila Sámbua dia Honga ia Ufalate. Kioso kia tambula o mbanza ia Babilonha, akuá Pélesa a bhulula o Jijudé akexile mu Babilonha, ia a tambula o disesa dia kutungulula o tembulu ia Jihova mu Jeluzaleme. (Ejidala 1:1-4) Maji o jinguma ja Jijudi, ka ehela ku tungulula o tembulu, ambe kuila o Jijudé a kexile mu bhukumukina o nguvulu ia Pélesa. (Ejidala 4:4-16) Mu utuminu ua Ndala I (522-486 A.K.K.), o mukunji ua Pélesa a muixanene Tetanai ua tokuesa o maka. O Bibidia i muixana kuila “nguvulu ia Sàmbua dia kunu dia honga.”
Sai ibasakasa ia matadi kua soneka o dijina dia Tatenai, ia nangenena katé lelu, i bhanga mbandu ku divulu diene mu kuixana kuila, divulu dia muiji. O kibasakasa kia ditadi kisokesa muthu ua tokala ku muiji uenhú, ni muthu a mu tumbula mu Bibidia, o kibasakasa kiki kifua kamukanda ka muvu ua 20 ia Ndala ia Dianga kala sobha, 502 A.K.K. O kamukanda kaka ka londekesa mbangi kala selevende ia “Tatenai, nguvulu ia Sàmbua dia kunu dia Honga”
Kikalakalu kiahi kia kexilu na-kiu o diiala didi? Mu 535 A.K.K., Silu ia Dikota ua sokejeka o utuminu ue mu ibatu-ibatu, sai kibatu a kixanene “Babilonha ni Sàmbua dia Honga.” Ku pholo dia kuenda o kibatu a kiuanuna mu luiadi, kibatu kimoxi a kixanene Sàmbua dia Honga. Mu kibatu kiki muene ue mua kexile o jixi ja Coele-síria, Finísia, Samádia, Judá ni mbonge ia kexile mu mbanza ia Damasku. Tatenai ua tumina o kibatu kiki tundé ku muvu ua 520 ndu 502 A.K.K.
Kioso kiai mu Jeluzaleme mu tokuesa o maka, Tatenai ua sonekena sobha Ndala kuila, o Jijudé ambe kuila a tambuile disesa kua sobha Silu, phala ku tungulula o tembulu ia Jihova. Kioso kia tokuesa mu madivulu a sange kuila kidi muene. (Ejidala 5:6, 7, 11-13; 6:1-3) Mukonda dia kiki Tatenai a mu tangela phala ka fidise o kikalakalu, muene anga ua belesela.
Mu kidi, “Tatenai nguvulu ia Disámbua diódio dia Ufalate,” muene ka bhange ikalakalu ia makota. Maji o Bibidia i mu tumbula ni ku muixana mu dijina dia tokala dia ujitu. O musoso iú u tu bhana dingi polova iengi kuila, o ima i sanga o jingijie koxi’a mavu i londekea kuila o misoso ia Bibidia ia kidi muene.
DI LONGE DINGI
O MULANGIDI
Mukonda Diahi ua Tokala Kuijiia o Musoso ua Bibidia?
Tundé ukulu se-ku dingi divulu diene mu tena kulungulula ibanzelu ia athu. Maji o kuila tu tena ku dielela mu Bibidia?


text:
Disá 6
Davidi ka Kexile ni Uôma
Ihi i u bhanga kioso ki u kala ni uôma?— Nange u bhinga kikuatekesu ku ji tata jê. Maji kuene ué muthu ua mukuá u tena ku ku kuatekesa. O muthu iú uala ni kutena kuavulu, se-ku muthu u mu tunda. O muthu iú ua muijiia se nanhi?— Kidi muene, Jihova Nzambi. Tu di longe mu Bibidia, phangu ia munzangala a mu ixana Davidi. Muéne uejidile kuila, Jihova ueji mu kuatekesa mu ithangana ioso, mukonda dia kiki, muéne ka kexile ni uôma.
Tundé kia mu vuala, Davidi a mu longo ku jitata jê ku zola Jihova. Kiki kia kuatekesa Davidi ku kamba uôma, né muene se kua monekene ibhidi. Muéne uejidile kuila Jihova uexile Dikamba diê, ni kuila Muéne ueji mu kuatekesa. Saí kizuua, kioso Davidi kia kexile mu kuinga o jimbudi jê, kua moneka hoji ionene ia kuata o mbudi iê ni dikanu! Eie uejiia ihi ia bhangele Davidi? Muéne ua kaie o hoji, iu ua i jibha ni maku mê! Kioso o ulusu ki ia kuata o mbudi, Davidi ua i jibha ué! Ihi i ua banze, nanhi ua kuatekesa Davidi?— Kidi muene, Jihova.
Saí kithangana kia mukuá, Davidi ua londekesa kuila ka kexile ni uôma. O akua Izalaiele akexile mu bhânga ni akua Fidíxia. Saí disoladi dia akua Fidíxia, diexile dizonda! Dijina diê Ngoliia. O dizonda didi, dia kexile mu xonguena o masoladi akua Izalaiele, ni Jihova. Ngoliia uexana o masoladi akua Izalaiele kuíza mu bhânga nê. Maji o akua Izalaiele oso akexile ni uôma ua ku bhânga nê. Davidi, kioso kia kívu, uambela Ngoliia kuila: ‘Nga-nda bhânga n’eie! Jihova ua-nda ngi kuatekesa, eme nga-nda ku ku tolola!’ Eie ua xinganeka kuila Davidi ua suínine?— Kiene muene, Davidi ua suínine kiavulu. Eie ua mesena kuijiia ihi ia bhiti dingi?
Davidi ua kuata o mbala funda iê, ni matadi atanu, iu uai mu bhânga ni dizonda. Ngoliia, kioso kia mono kuila Davidi mona ndenge, muéne ua mateka ku xonguena Davidi. Maji Davidi ua mu ambela: ‘Eie uíza ko kuami ni xibhata, maji eme ngiza mu dijina dia Jihova!’ Kienhiki, muéne ua te o ditadi mu mbala funda iê, iu ua di takula kua Ngoliia. O ditadi dia tula bhu dibhômo dia Ngoliia! O dizonda dia bu bhoxi, diáfu! O akua Fidíxia, uôma ua a kuatele, ia a lenge. Kiebhi o munzangala Davidi, kia tena ku tolola o dizonda?— Jihova ua mu kuatekesa, Jihova ua betele mu kutena, o dizonda ndenge!
Ihi i u tena ku di longa mu phangu ia Davidi?— Se-ku muthu ua tundu Jihova mu kutena. Muéne Kamba diê. Se kizuua u kala ni uôma, lembalala kuila, Jihova ua-nda ku kuatekesa o ku suína!
TANGA MU BIBIDIA IÊ
Jisálamu 56:3, 4
1 Samuuele 17:20-54


text:
Ande dia kufuá, Jezú ua zuela ni kiuana kia Jipoxolo jê—Phetele, Tiiaku, Nzuá ni Mandele. Kioso kiai ni kuzuela o kijimbuete kia kutukuluka kuê mu izuua i sukidila-ku, muéne ua bhange kibhuidisu kia tokala: “Nanhi-phe o kimbadi kia fiiele, ngana iê ua mu lekela kutambula konda ia dibhata diê, ku a uanena kúdia kuâ mu ola joso ja tokala?” (Matesu 24:3, 45NW; Marku 13:3, 4) Mukonda dia kukala “ngana” iâ, Jezú ua kexile mu kuatekesa o maxibulu mê kuila, ueji sola athu eji dikila izuua ioso o akaiedi’ê mu nzumbi. A nanhi?
Ene Akaiedi a Jezú a a Undu ni Nzumbi. O “Kibuka kia kimbadi” kia mu kalakala ni nguzu ioso phala kubhana kudia mu nzumbi ku abhezi ni akua mu kithangana kia tokala. Tua dielela ku kibuka kia kimbadi phala ku tu ‘bhana o kudia mu ji ola ja tokala’.—Luka 12:42
Ene Endesa o dibhata dioso dia Nzambi. (1 Timote 3:15) Jezú ua bhana ku kibuka kia kimbadi, kikalakalu kia dikota kia ku langa o sidivisu ia kilunga kia Jihova mu ixi—ku langa o ima ioso, kuendesa o sidivisu ia kuboka ni ku tu bhana milongi bhu kaxi ka ilunga ietu. Phala ku tu bhana ioso i tua mesena mu kithangana kia tokala, o “kimbadi kia fiiele” ki uanena kudia mu nzumbi mu kaxi ka madivulu metu u tua-mbata ku sidivisu ia kuboka ni mu kaxi ka iônge mu ilunga ni iônge ia makota.
O kibuka kia kimbadi, fiiele mu kidi kia Bibidia ni mu kikalakalu kiê kia kuboka o njimbu iambote. Kimbadi kia fiiele, mukonda ki langa ni unjimu uoso o ikalakalu ia Kristu mu ixi. (Ikalakalu 10:42) Jihova ua mu besoala o kikalakalu kiâ kia mu bhanga, mu kubhanga madivulu.—Izaia 60:22; 65:13.


text:
Musoso 43: Josuué ua Kituka Mutuameni
MOZÉ ua-ndala kuia mu Kanana kumoxi ni akua Izalaiele. Kienhiki, muéne ua bhingi: ‘Jihova ngehele kuzaúka ku sámbua dia Ngiji ia Njolodá, ngi tale o ixi iambote.’ Maji Jihova uixi: ‘Kia soko! Kana ku ngi tangele-kio dingi!’ Eie uejiia mukonda diahi Jihova ua zuela kiki?
Kiki kia bhitile kioso Mozé kia betele ku ditadi. Lembalala kuma, muéne ni Alá ka ximanene Jihova. Ene ka tangela o mundu kuila Jihova ua katuile o menha ku ditadi. Mukonda dia kiki, Jihova ua a tangela kuma ka-nda bokona mu ixi ia Kanana.
Kua bhitile ngó ji mbeji Alá uafú, Jihova uambela Mozé: ‘Ambata Josuué kua Eliiazale o mukunji, ni ku pholo ia mundu. Ku pholo iâ oso, ua tangela kuma Josuué muéne o mutuameni uobhe.’ Mozé ua bhange ia mu tumina Jihova, kála ki ua mu mona mu fikula.
Jihova uambela Josuué: ‘Kolokota, kana ku kala ni uôma. Eie ua-nda endesa akua Izalaiele ku ixi ia Kanana i nga a kanena, Eme nga-nda kala ni eie.’
Kienhiki, Jihova ua tumina Mozé ku banda ku Mulundu ua Nebu ku ixi ia Mouabhe. Ku mulundu Mozé ua tenene ku tala o sámbua dia Ngiji ia Njolodá, o ixi ia uabha ia Kanana. Jihova uixi: ‘Íii o ixi I nga kanena an’a Mbalahamu, ni Izake, ni Jakobo. Eme nga kuehela ku i mona, maji kua-nda bokona-mu.’
Mozé ua fuila ku Mulundu ua Nebu. Muéne uakexile ni 120 a mivu. Muéne uakexile hanji ni nguzu, o mesu-mê ka fuile luua. O mundu ua luualele kiavulu ni a didile mukonda dia kufuá kua Mozé. Maji a sangulukile mukonda dia ku kala ni Josuué kála mutuameni uobhe.
Dialuilu 27:12-23; Matendelelu 3:23-29; 31:1-8, 14-23; 32:45-52; 34:1-12.
Ibhuidisu
- Mu fikula, a nanhi o maiala aiadi ala ni Mozé?
- Ihi ia zuela Jihova kua Josuué?
- Mukonda diahi Mozé ua bande ku Mulundu ua Nebo, ni ihi ia mu zuelela Jihova?
- Mivu ikuxi ia kexile na-iu Mozé kioso kiafú?
- Mukonda diahi o mundu ua luualele, maji mukonda diahi ene a tokalele ku sanguluka dingi?
Ibhuidisu ia mukua
- Tanga Dialuilu 27:12-23.
Kikalakalu kiahi kia bhonzo kia tambula Josuué kua Jihova? Kiebhi Jihova kiene mu tambula konda ia mundu Uê lelu? (Dia. 27:15-19; Ikalakalu 20:28; Jih. 13:7)
- Tanga Matendelelu 3:23-29.
Mukonda diahi Jihova kehela Mozé ni Alá ku bokona mu ixi ia kikanenu, ni disá diahi di tua dilongo mumu? (Mate. 3:25-27; Dia. 20:12, 13)
- Tanga Matendelelu 31:1-8, 14-23.
Kiebhi kiedikisa o kizuelu kia Mozé, kuma muéne ua xikanene o kibazelu kia Jihova? (Mate. 31:6-8, 23)
- Tanga Matendelelu 32:45-52.
Kiebhi o Maka a Nzambi a tokala ku fikila o muenhu uetu? (Mate. 32:47; Iji. 18:5; Jih. 4:12)
- Tanga Matendelelu 34:1-12.
Tuejiia kuma Mozé nuka ua muene Jihova, kiebhi kidikisa o divulu dia Matendelelu 34:10, maka alungu ni ukamba uê ni Jihova? (Mak. 33:11, 20; Dia. 12:8)


text:
Musoso 115: O Palaízu Ia Ubhe Mu Ixi
TALA o mixi ioso íii ia lebha, o ithulu ia iuka ni milundu ionene. Kiki ki kididi kia iuka? Tala o kangulungu ka mudia bhu maku dia mona-ndenge. Tala ué o jihoji ni jikabalu jemana mu iangu. Eie ku mesena ku tunga bhu kididi kála kiki?
Nzambi ua mesena kuma eie u kala ni muenhu ua kalelaku mu palaízu mu ixi. Muéne kandale kuila eie u kala ni ndolo, kála kiala o athu lelu. Íii iene i kanena o Bibidia kua ió, a-nda kala ni muenhu mu palaízu ia ubhe: ‘Nzambi ua-nda kala nâ. Ki kua-nda kala kufuá né kudila, mba ndolo. O ima iokulu ia-nda bhita.’
Jezú ua-nda bhanga kuila o ima íii ia madiuanu i bhita muene. Eie uejiia se kizuua kuxi? Kiene, kioso muéne kia-nda zubha o kuiibha kuoso, ni athu aiibha mu ixi. Lembalala kuma, kioso Jezú kia kexile mu ixi, ua sake o mauhaxi a athu, ni ua bheka athu ku muenhu. Jezú ua bhangele kiki phala ku idikisa ia-nda bhanga mu ixi ioso, kioso muéne kia-nda kála Sobha ia utuminu ua Nzambi.
Xinganeka hanji, kiebhi kia-nda kala o palaízu ia ubhe mu ixi! Jezú ni ió a solo muéne, a-nda tumina ku diulu. O ji nguvulu jiji, a-nda tambula konda ia athu oso mu ixi, phala a kale ni kisangusangu. Ndoko tu tale ihi i tua tokala ku bhanga phala Nzambi a tu bhane muenhu ua kalelaku mu palaízu ia ubhe.
Dijingunuinu 21:3, 4; 5:9, 10; 14:1-3.
Ibhuidisu
- Kála ki zuela o Bibidia, ima iahi iambote i tua
- Ihi i kanena o Bibidia phala athu a
- Mu thembu kuxi Jezú ua
- Kioso Jezú kia kexile mu ixi, ihi ia bhangele phala kuidikisa ioso ia
- Ihi Jezú ni ji nguvulu jê ja diulu a kanena kuila ia
Ibhuidisu ia mukua
- Tanga Dijingunuinu 5:9, 10.
Mukonda diahi tu tena ku kala ni kidielelu kuma ió a-nda tumina mu ixi, mu Utuminu ua Midi ia mivu, a-nda kala jisobha ni akunji ambote ni akua henda? (Efe. 4:20-24; 1 Phe. 1:7; 3:8; 5:6-10)
- Tanga Dijingunuinu 14:1-3.
Ihi i jimbulula o kisoneku kia dijina dia Tata ni dia Kambudi bhu mabhômo a 144.000? (1 Kol. 3:23; 2 Tim. 2:19; Dij. 3:12)


text:
Musoso 87: Jezú mu Tembulu
TALA o mona-ndenge ua mu zuela ni adiakimi. Ene jimesene ja tembulu ia Nzambi mu Jeluzaleme. O mona, Jezú. Muéne ua kulu kiá. Uala kiá 12 ia mivu.
O jimesene ja tembulu a diuanene kiavulu kioso kia mono kuma, Jezú uejidile kiavulu maka alungu ni Nzambi, ni ima ia soneka mu Bibidia. Maji, mukonda diahi Zuze ni Madiia kala bhobha? Ene ala kuebhi? Ndoko tu tale.
Mu mivu ioso, Zuze uakexile mu kuambata o muiji uê mu Jeluzaleme phala o fesa ionene, a ixana Phasu. Iexile njila ia lebha, tundé ku Nazalé katé mu Jeluzaleme. Ka kexile ni makalu, né komboio. Mu izuua iná ki mua kexile o ima íii. Athu avulu akexile mu kuendela bhoxi, ni a bhitile izuua itatu phala ku bhixila mu Jeluzaleme.
Maji Zuze uakexile ni muiji uonene. Kienhiki, ua bhingile ku tambula konda ia ji ndenge ja Jezú. Mu muvu uenió, Zuze ni Madiia akexile kiá mu ku vutuka mu Nazalé ni an’a. A fika kuma Jezú uala mu kaxaxi ka akua mu njila. Maji mu disukilu dia kizuua k’emana phala ku nhoha, ka mono Jezú. Ene a mu soto ku makamba ni ku jindandu, maji ka mu sange! Kienhiki, a vutuka mu Jeluzaleme phala ku mu sota.
Ene a sange Jezú ni jimesene. Muéne uakexile mu evua ni mu ebhuidisa. En’oso a diuanene mu ku mona o unjimu ua Jezú. Maji Madiia uixi: ‘Mona-tata, ua tu bhangela-hi kienhiki? Tat’ê ni eme tua kexile mu ku sota.’
Jezú ua tambuijila. ‘Mukonda diahi mua kexile mu ngi sota?’ Ki mua kijiia kuma Eme nga bhingi ngi kala m’onzo ia Tat’etu?’
Jezú ua zolele ku kala bhuoso bhua dilonga maka a Nzambi. Ki tua tokala ku kala ué kála muéne? Kia vutuka mu Nazalé Jezú uakexile múia semana joso mu iônge ia ubhezelu. Mukonda dia kuívua, muéne ua dilongo kiambote o Bibidia. Se tu bhanga ué kála kia bhangele Jezú, tua-nda kala kála muéne.
Luka 2:41-52; Matesu 13:53-56.
Ibhuidisu
- Mu fikula, Jezú uala ni mivu ikuxi, ni kuebhi kuala muéne?
- Ihi iexile mu bhanga Zuze ni muiji uê, mivu ioso?
- Kia bhitile kizuua kia muvimba mu njila mu vutuka kubhata, mukonda diahi Zuze ni Madiia a vutukile dingi mu Jeluzaleme?
- Kuebhi Zuze ni Madiia kua sangele Jezú, ni mukonda diahi athu bhenhobho a diuanene?
- Ihi ia zuela Jezú kua manh’â, Madiia?
- Kiebhi tu tena ku kaiela Jezú mu ku dilonga ia lungu ni Nzambi?
Ibhuidisu ia mukua
- Tanga Luka 2:41-52.
Sumbala o Ijila ia zuelele kuma o maiala ngó a tokalele kuia mu ji fesa mivu ioso, phangu iahi ia xisa Zuze ni Madiia ku jitata ja lelu? (Luka 2:41; Mate. 16:16; 31:12; Jisa. 22:6)
Kiebhi Jezú kia xisa phangu iambote ku mizangala ia lelu ia ku belesela o jitata? (Luka 2:51; Mate. 5:16; Jisa. 23:22; Kol. 3:20
- Tanga Matesu 13:53-56.
A nanhi o jiphange jiuana ja Jezú a tange o majina mâ mu Bibidia, ni kiebhi kiiadi kiá a kalakalele mu kilunga kia Jikidistá? (Mat. 13:55; Ikalakalu 12:17; 15:6, 13; 21:18; Nga. 1:19; Tii. 1:1; Juda 1:1)


text:
UKEXILU UETU UA UKIDISTÁ NI UKUNJI UETU–MILONGI PHALA O IÔNGE Kauana 2017
Ifika ia Bhebhuluka
Ifika ia bhebhuluka ia Mulangidi! ni ifika ia mbandu longa o kidi, izuela ia lungu ni dimatekenu dia muenhu. Sola o jindunge, phala kusoneka i ua-nda zuela.
O VALOLO IA MAK’Â NZAMBI
Kubelesela Jihova Kubhekela Mabesá
Jihova Nzambi ni henda ioso u tu londekesa o njila i tua tokala kuendela.
O VALOLO IA MAK’Â NZAMBI
Kristu ua Tu Talela Hadi
O kufua kua Jezú ku tungununa o makutu a Satanaji a lungu ni ufiiele ua jiselevende ja Nzambi.
UENDELU UA UKIDISTÁ
Kuatekesa o Tuana Tué Kukala ni Kixikanu Kia Kolo ku Mubhangi Uâ
Ima iebhi ia dielela o tuana tué ia lungu ni dimatekenu dia muenhu? Kiebhi ki u tena kua kuatekesa ku xikina kuila Jihova Nzambi muene o Mubhangi?
O VALOLO IA MAK’Â NZAMBI
‘Kukola o Muvu ua Jihova ua Kubhanduluka’
O kuila o muvu ua Jihova ua kubhanduluka, muvu ua 12 a jimbeji? Kiebhi o kithangana kia muvu uenhu ua lungu ni kikalakalau kia kuboka o Utuminu?
UENDELU UA UKIDISTÁ
Bhana o Madivulu ni Unjimu
Kua bhingi nguzu ni kitadi, phala kubhanga o madivulu ni ku a tumikisa mu ilunga ioso ku mundu. Londekesa unjimu kioso ki u bhana o madivulu ku athu.
O VALOLO IA MAK’Â NZAMBI
Maúlu Mobhe ni Ixi Iobhe Ia-Nda Bheka Kusanguluka Kua Kidi
Ihi i lombolola o kikanenu kia Nzambi kia “maúlu mobhe ni ixi iobhe” phala etu lelu?
UENDELU UA UKIDISTÁ
Sanguluke-nu Jinga mu Kudielela ku Muala Na-ku
O kidielelu kia difu ni ngunji mba kifikidilu. Kuxinganeka mu ikanenu i tu sanga mu Mak’â Nzambi ku tu bhangesa kukolokota kioso ki ku moneka ibhidi.


text:
Ua Mesena Kuijiia o Kidi?
O kidi kia lungu ni ihi? Kia lungu ni ibhuidisu ia beta-kota iene mu di bhanga athu. Nange eie ua di bhangele kiá o ibhuidisu kala íii:
Mu kidi o kuila Nzambi ua tu zolo?
O kuila o ita ni jiphaxi, saí kizuua ia-nda bhua?
Ihi i bhita ni etu kioso ki tu fuá?
O afú a kinga dingi ihi?
Kiebhi ki ngi tena ku samba, phala a ngi’vue kua Nzambi?
Kiebhi ki ngi tena ku sanga o ku zediua ku muenhu?
Kuebhi ku u tena ku sanga o itambuijilu ia ibhuidisu íii? Nange se uia mu inzo ia madivulu, (Biblioteca) ueji sanga jimidi ja madivulu ji zuela kuma, ala ni itambuijilu. Maji o madivulu ka zuela ngó kima kimoxi, ene a di tatesa. A kamúkua nange a kala ni valolo lelu, maji mungu ka kala dingi ni valolo, a mukuá a a bhitulula dingi mu ku a soneka, mba a a texi.
Maji-phe muala o divulu mu tu sanga o itambujilu ia kidi. Diene o divulu dia kidi. Jezú Kristu uambe kiki mu musambu kua Nzambi: “O maka mê iene o kidi.” (Nzuá 17:17) Lelu tuejiia kuma o Maka iâ, o Bibidia Ikôla. Mu jimbandu ja kaiela, eie ua-nda dilonga o itambuijilu ia ibhuidisu ia Bibidia i tua bhange mu dimatekenu.
Mu Kidi o Kuila Nzambi Ua Tu Zolo?
MUKONDA DIAHI TU BHANGA O KIBHUIDISU KIKI: Etu tuala ku mundu uezala ni ima iaiibha. Jingeleja javulu jilonga kuma o jiphaxi ji tu bhita na-ju, o vondadi ia Nzambi.
IHI ILONGA O BIBIDIA: Nzambi nuka ua bhangele ima iaiibha. O divulu dia Jobe 34:10, di zuela kuma, “Nzambi ka tena ku bhanga kiaiibha, o Muteni-a-Ioso ka tena ku bhanga mangonha!” Nzambi uala ni kikanenu kia uabha phala athu. Mukonda dia kiki, Jezú ua tu longo ku samba: “Tata’etu uene mu diulu, . . . o Utuminu uê uize. O vondadi iê ai bhange bhoxi, kála kiala ku i bhanga ku diulu.” (Matesu 6:9, 10) Nzambi ua tu zolo kiavulu, muéne uene mu bhanga ioso phala ku kumbidila o kikanenu kiê.—Nzuá 3:16.
Tanga ué Dimatekenu 1:26-28; Tiiaku 1:13; ni 1 Phetele 5:6, 7.
O Kuila o Ita ni Jiphaxi, Saí Kizuua Ia-nda Bhua?
MUKONDA DIAHI TU BHANGA O KIBHUIDISU KIKI: O ita iene mu jibha athu avulu. Etu’oso tuene mu bhita ni jiphaxi.
IHI I LONGA O BIBIDIA: Nzambi ua kanena o thembu ia-nda bheka o paze mu ixi. Mu Utuminu uê, mu nguvulu ia diulu, athu ka-nda “dilonga dingi kulúa ita.” Mu kienhiki, o “jixibhata jâ, a ka ji kitula matemu.” (Izaia 2:4) Nzambi ua-nda zubha o kuiibha kuoso, ni jiphaxi joso. O Bibidia i kanena: “[Nzambi] u a kondona o masoxi moso ku mesu mâ! ki ku kala dingi kufuá, né ngó mukondo, mba ku dila, mba ku kata. Mukonda o ima ia diangele-ku, ia bhiti.”—Dijingunuinu 21:3, 4.
Tanga ué Jisálamu 37:10, 11; 46:9; ni Mikeia 4:1-4.
Ihi i Bhita ni Etu Kioso ki tu Fuá?
MUKONDA DIAHI TU BHANGA O KIBHUIDISU KIKI: O jingeleja javulu ku mundu ji longa kuma o muthu uala ni nzumbi, o nzumbi i kala ku muenhu kioso ki fuá o muthu. A kamúkua a xikina kuma, ió afú a tena ku bhanga kiaiibha kua ió ala ku muenhu, mba Nzambi ua a kaxtikala mu ku a talesa o hadi mu túbhia, katé ku hádia.
IHI I LONGA O BIBIDIA: Ku alunga, athu ka kala dingi ni muenhu. O divulu dia Ndongixi 9:5 di zuela, “O ió afú kiá . . . k’ejiia dingi kima kioso kioso”. Mukonda athu afú, ka tena kuijiia kima, né kuívua, mba ku bhanga kima, ene ka tena ku bhanga kiaiibha—mba ku kuatekesa—athu ala ku muenhu.—Jisálamu 146:3, 4.
Tanga ué Dijingunuinu 3:19 ni Ndongixi 9:6, 10.
O Afú a Kinga Dingi Ihi?
MUKONDA DIAHI TU BHANGA O KIBHUIDISU KIKI: Etu tua mesena ku kala ku muenhu, tua mesena ué ku kala ni kisangusangu ni ió u tua zolo. Mukonda dia kiki, tua mesena ku mona dingi ió afú, u tua zolo.
IHI I LONGA O BIBIDIA: Athu avulu afú, a-nda fukunuka. Jezú ua kanena kuma, ‘oso ala mu jimbila . . . a-nda tunda-mu.’ (Nzuá 5:28, 29) Kala kiexile o kikanenu kia dianga kia Nzambi, athu ió a-nda fukunuka, a-nda kala mu palaízu mu ixi. (Luka 23:43) O kikanenu kiki kilombolola kuma athu a-nda kala ni sauidi ia iuka, ni muenhu ua kalelaku phala athu oso a belesela. O Bibidia i zuela: “O ixi-phe i xalela ku athu iâ a iuka, ene ai lundula muene mu a tunga, o thembu iâ ki i bhu.”—Jisálamu 37:29.
Tanga ué Jobe 14:14, 15; Luka 7:11-17; ni Ikalakalu 24:15.
Kiebhi ki Ngi Tena ku Samba, Phala a Ngi’vue Kua Nzambi?
MUKONDA DIAHI TU BHANGA O KIBHUIDISU KIKI: Athu a jingeleja javulu a samba. Né kiki, ene a zuela kuma o misambu iâ, kene mu i tambuijila.
IHI I LONGA O BIBIDIA: Jezú ua tu longo kuma, kana ku bhitulula kiavulu o musambu umoxi. “Mu ku samba,” muéne uambe, “kana ku buabuala ngó.” (Matesu 6:7) Se tua mesena kuila Nzambi uivua o misambu ietu, tua tokala ku samba mu ukexilu ua mesena muéne. Phala ku bhanga kiki, tua tokala ku dilonga o vondadi ia Nzambi, ni ku samba kála kia mesena muéne. O divulu dia dianga dia Nzuá 5:14 dijimbulula: “Kima kioso ki tu mu bhinga, se kia kixikinu mu vondadi ia [Nzambi] muéne u tu ivua.”
Tanga ué Jisálamu 65:2; Nzuá 14:6, 14; ni 1 Nzuá 3:22.
Kiebhi ki Ngi Tena ku Sanga o ku Zediua ku Muenhu?
MUKONDA DIAHI TU BHANGA O KIBHUIDISU KIKI: Athu avulu a xikina kuma o kitadi, o fuma o kuuabha, ku tena ku a zediuisa. Mukonda dia kiki, ene ene mu sota o ima ienii—né kiki ene ka tena ku sanga o ku zediua.
IHI I LONGA O BIBIDIA: Jezú uedikisa o njila phala o ku zediua, kioso kiambe: “A zediua jingadiama ja muxima.” (Matesu 5:3) O ku zediua kua kidi, tu tena ku ku sanga ngó, se tu bhanga kima phala ku bhua o ibhindamu ietu ia muxima—ia lungu ni Nzambi ni kikanenu kiê, ko kuetu. O kidi kiki tu ki sanga mu Bibidia. O kuijiia o kidi kiki, ki tena ku tu kuatekesa ku tonginina kiambote, se ihi ia beta-kota—ni ihi ki ia beta-kota. Kuehela kuma o kidi kia Bibidia kiendesa o ima i tu sola, ni i tu bhanga, ki bhangesa kuma o muenhu uetu u beta ku zediua.—Luka 11:28.
Tanga ué Jisabhu 3:5, 6, 13-18 ni 1 Timote 6:9, 10.
Tua mono ngó o itambujilu ia ibhuidisu isamanu. Eie ua mesena dingi ilombuelelu? Se uala ni ‘uadiama ua muxima,’ sé phata, eie ua-nda mesena. Nange eie u dibhula ia lungu ni ibhuidisu ia mukuá kála íii: ‘Se Nzambi ua tu zolo, mukonda diahi muéne uehela o kuiibha kuoso ni jiphaxi joso ku mundu? Kiebhi ki ngi tena ku iudika kiambote o muenhu ua muiji uami?’ O Bibidia itambuijila kiambote o ibhuidisu íii, ni maka a mukuá.
Athu avulu lelu ka-ndala ku dilonga o Bibidia. Ene ai mona kuma divulu dionene, dia bhonzo ku di tendela. Ua mesena kikuatekesu phala ku sanga o itambuijilu ia Bibidia? O Jimbangi ja Jihova a bhana ndunge jiiadi ji tena ku ku kuatekesa.
Kia dianga, o divulu O Que a Bíbilia Realmente Ensina? a di bhange phala ku kuatekesa athu ku dilonga o itambujilu ia Bibidia ia lungu ni ibhuidisu ienii. O ndunge ia kaiiadi, o ilongesu ia Bibidia ku dibhata diê. Sé ku futa, muthu u longa o Bibidia, u tena ku ku sanga ku dibhata diê mba bhu kididi kia mukuá kia tokala, kizuua kimoxi mu semana, muéne u tena ku ku longa o Bibidia. Jimidi ja athu ku mundu uoso, a tambula o mbote mu ku dilonga o Bibidia. Athu avulu a zuela kiki ni kisangusangu: “Eme nga sange o kidi.”
Ki bhuala jimbongo ja beta-kota ku ji sanga kála jiji. O kidi kia Bibidia ki tu bhulula ku ima ia madiabhu, ni kavuanza, ni uôma uonene. I tu bhana ué o ku kinga, ni kisangusangu. Jezú uambe: “O kidi mua-nda ku k’ijiia, o kidi anga ki mi bhana ufôlo.”—Nzuá 8:32.
DI LONGE DINGI
Bhinga n’a ku Longe o Bibidia sé ku Futa
Mukonda Diahi Tua Tokala ku di Longa o Bibidia?
O Bibidia i tambuijila o ibhuidisu ia beta-o-kota iene mu di bhanga mazunda ni mazunda a athu mu ngongo? Ua mesena ué?


text:
Enu mu Xikina Kuma o Jimbangi ja Jihova Ngó A-nda Bhuluka?
Kana. Mazunda ni mazunda a athu akexile ku muenhu, ku mivu iavulu ka kexile Jimbangi ja Jihova, a-nda bhuluka uâ.
O Bibidia i zuela kuila ku mundu ua tu kanena Nzambi, “hádia ku kala difukunukinu dia athu aiuka ni athu abhukumuka.” (Ikalakalu 24: Né muene kiki, athu avulu lelu a tena ué ku sidivila Nzambi ni ku a bhulula uâ. Maji k’etu tuala ni kutena kua ku sola nanhi ua-nda bhuluka mba kana. Maji Jezú muéne ngó uala ni kikalakalu kia ku bhanga kiki.


text:
Muiji uê u Tena ku Zediua
Eie u tena ku zediua mu ukaza, ni ku muiji se u kumbidila o itumu ia Bibidia.
dimatekenu
Eie u tena kukala ni ukaza ni muiji ua zediua mu ku kumbidila o milongi ia Bibidia i tu sanga mu kadivulu kaka.
MBANDU 1
Sota Nzambi Phala ku Zediua mu Ukaza
Ibhuidisu iiadi i tena ku kuatekesa ku kala ni ukaza uambote.
MBANDU 2
Kalenu Fiiele Mudienu
O kuila o ku kala fiiele mu ukaza kulombolola ngó ku kamba ku ta phánda?
MBANDU 3
Kiebhi ki mu Tena ku Batula o Maka ku Muiji
O ku di zuelesa kiambote mu ukaza ku tena ku kuatekesa o makaza ku kala kiambote mudiâ ni ku zediua.
MBANDU 4
Kiebhi ki mu Tena ku Langa o Kitadi
Kiebhi o kudielela ni kuzuela o kidi ku tena ku kuatekesa o ukaza?
MBANDU 5
Kiebhi ki mu Tena ku di Bhana Kiambote ni Jindandu Jenu?
Eie u tena ku xila o jitata jê sé ku bheka maka mu ukaza uê.
MBANDU 6
Kiebhi o Ana Kia Lungulula o Ukaza
O kuila o ku kala ni mona u tena ku suínisa o ukaza uê?
MBANDU 7
Kiebhi ki mu Tena ku Sasa An’enu
O ku bazela ki kulombolola ngó ku bhana itumu kana mba ku bhana kaxtiku.
MBANDU 8
Se o Muiji u Bhita mu Mavuua
Bhinga kikuatekesu kua akuenu.
MBANDU 9
Bhezi-enu Jihova ku Muiji
Kiebhi ki u tena ku bhangesa o muiji uê ku zola o ubhezelu?


text:
DIAMBU DIA KAPA | MUKONDA DIAHI KIMA KIAMBOTE KUKALA MUKUA KIDI?
Mukonda Diahi ki Kima Kiambote Kutanga Makutu
“Saí maka, phala ku a batula kubhinga kutanga makutu.”
—Samantha, mukua África do Sul.
O kuila kiki kidi? Kála kia bhitile ni Samantha, saí ithangana etu oso tuene mu dibhana ni ibhidi. O ukexilu uetu ua kudibhana ni ijijidiku ia kutanga makutu, u londekesa o ima i tu bhana valolo. Mu kifika, se tu tandanganha kiavulu ni pholo ietu, mba kiebhi kia-nda tu mona kuala o athu, tua-nda mona kuila o kutanga makutu kima kiambote. Maji kioso o kidi ki tukuluka, o makutu a bhekela ibhidi iavulu. Tala o ibhidi íii.
O KUTANGA MAKUTU KUZANGA O UKAMBA
Phala kukala ni ukamba uambote kubhinga kidielelu. O makamba se a didielela, se-ku kima ki a thandanganhesa. Maji phala kudielela muthu, kubhinga kithangana. O athu a kolesa o ukamba uâ, mu kubhita kithangana kumoxi, mu kuzuela o kidi mudiâ ni kudizola. Maji o ukamba iú, u tena kubatuka se tu tanga makutu né muene mu ima iofele. Kioso o ukamba ki u batuka, phala ku u jikita dingi, kubhonza.
O kuila a ku nganale kiá ku muthu ua mu fikile kukala kamba diê dia kazola? Se kiene, kiebhi ki ua divu? Sé phata, ua divu kiiabha. Ki kituxié ku divua kiki. Athu avulu a xikina kuila, o makutu a tena kuzanga o ukamba uambote.
O KUTANGA MAKUTU KUA DIFU NI UHAXI U SAMBUKILA
O mesene ia xikola ia katunda ia mbanza ia California ngana Robert Innes, ua mono kuila o “makutu a difu ni uhaxi u sambukila.” Kienhiki o makutu tu tena ku a sokesa ni uhaxi—o kuenda ni muthu u tanga makutu, ku tena “ku tu bhangesa ué” kutanga makutu.
Kiebhi ki u tena ku dilanga ku mubhetu ua kutanga makutu? O Bibidia i tena ku ku kuatekesa. Tua ku dióndo tanga o ibatulu íii ia Bibidia.


text:
Mutamba 9
Lemesenu Yehova mu Vusoko
“Lemesenu uze ua tangele lilu na mavu.”—Ku-Solola 14:7
Ngue mu mu na lilongesa mu mukanda uno, Mbimbiliya ya kala na vitume via vingi vi hasa ku mi kuasa na vakua ndzivo yenu. Yehova a tonda mu kale na ndzolela. Ikeye ua likuminia ngueni nga mu tuameka ku-lemesa ceni, “a ka mi vuezelelako viuma vikuavo viose.” (Mateo 6:33) A tonda mpundu mu pue kavusamba keni. Yose ntsimbu i mu uana i pangesenu mu ku kolesa vusamba vuenu na Njambi. Ka kuesi ku vezika ca kama ca hiana eci.—Mateo 22:37, 38.
KOLESENU VUSAMBA VUENU NA YEHOVA
MBIMBILIYA NGUAYO: “‘Kaha nji ka pua Isuenu, Nenu mu ka pua vana vange va vamala na . . . va vampuevo, mukemuo mua na handeka Muangana” Yehova. (2 Kolintu 6:18) Njambi a tonda mu pue kavusamba keni ua ha mutima. Njila imo i ka mi kuasa ku lingamo, ya pua ku vundila. Yehova na mi lania ngueni “vundilenu na ku huima cahi.” (1 Tesalonika 5:17) Ikeye ua kala na cizango ca ku mona vili mu mitima yenu na visoti vi mu lua navio. (Filipu 4:6) Nga mu vundila na vakua ndzivo yenu, va ka mona nguavo nkuma Njambi ua pua ua vusunga kuli enu.
Omo mu handeka na Njambi, mua pande ku mu halakana. Mu hasa ku lingamo mu ku lilongesa Lizi lieni na mikanda ya vakua Kilistu. (Visamo 1:1, 2) Puenu na ku singanieka ha vize vi mue ku lilongesa. (Visamo 77:11, 12) Mua pande ku kunguluka ntsimbu yose linga mu ivuilile Njambi.—Visamo 122:1-4.
Njila ikuavo i mu hasa ku kolesa vusamba vuenu na Yehova ya pua ku ambulula. Ku tualelelaho ku ambulula, ci ka mi kuasa ku suena mu hiehi na Njambi.—Mateo 28:19, 20.
VI MUA PANDE KU LINGA:
Tondenu ntsimbu ya ku tanda Mbimbiliya na ku vundila tangua na tangua
Tuamekenu via Njambi ku lutue lua viose ha ndzivo yenu
2 TOVALESENU KU LEMESA CA MU VUSOKO
MBIMBILIYA NGUAYO: “Suenenu kuli Njambi, kaha ikeye a ka suena kuli enu.” (Tiango 4:8) Mua pande ku soneka programa ya ku lemesa mu vusoko ntsimbu yose. (Njenisisi 18:19) Vunoni kuli vikuavo naua vitondeka. Mu na pande ku tuameka Njambi mu muono uenu tangua na tangua. Kaniamesenu vusamba vua vusoko vuenu na Njambi mu ku simutuila vieni ‘omo mu tumama mu ndzivo yenu, nomo mu enda mu njila, nomo mu kosa nomo mu hinduka.’ (Ndeutelonomi 6:6, 7) Lihakelenu kapandi ngeci mua Yehosua ua handekele ngueni: “Ange ni na ndzivo yange, tu ka pangela Yehova.”—Yehosua 24:15.
VI MUA PANDE KU LINGA:
Kalenu na programa ya ku kuasa muntu ku muntu ha ndzivo yenu


text:
KIBATULU TATU
Ihi ia Mesena Nzambi Phala o Athu?
1. Ihi ia mesena Nzambi phala o athu?
NZAMBI ua mesena ima iambote phala o athu. Muéne ua bhange o diiala ni muhatu ua dianga, Adá ni Eva phala n’a kale mu jaludim ia iuka. Muéne ua mesenene kuila ene a kala ni ana ni kubhanga o ixi ioso palaízu ni kutambula konda ia iama.—Dimatekenu 1:28; 2:8, 9, 15; tala o Kibandekesu 6.
2. (a) Kiebhi ki tuejiia kuila Nzambi ua-nda bhanga kála kia mesenene? (b) Athu ebhi a mesena Nzambi kuila a kala mu ixi, ni thembu kuxi?
2 Mudiê, o kuila ku hádia tua-nda kala muene mu palaízu? Jihova u tu tangela, uixi: “Eme nga ki xindi, nga kà ki bhanga muene.” (Izaia 46:9-11; 55:11) Sé phata, muéne ua-nda bhanga kála kia xindi, se-ku kima kia-nda mu fudisa o ku ki bhanga. Jihova u tu tangela se mukonda diahi muéne ua bhange o ixi. Muéne, ‘ka bhange o ixi phala kukala kiphulungunzu kia hatu kana.’ (Izaia 45:18) Muéne ua mesena kuila, o athu a kala mu ixi. Athu ebhi a mesena Nzambi kuila a kala mu ixi, ni thembu kuxi? O Bibidia i tambuijila: ‘Ixi-phe i xalela ku athu a iuka, [mba akua kubelesela] ene a i lundula, muene mua tunga o thembu iâ ki ibhu.’—Jisálamu 37:29; Dijingunuinu 21:3, 4.
3. Mukonda dia kumona athu a mu kata ni kúfua, ihi i ua tokala kudibhuidisa?
3 Maji lelu athu a kata, áfua. Mu ididi iavulu, ene a di jibha-jibha. Mu kidi, kiki ki kiene kia mesenene Nzambi phala o athu. Mu kiki-phe, ihi ia bhiti ni mukonda diahi? O Bibidia iene ngó i tena kutambuijila o kibhuidisu kiki.
NGUMA IA NZAMBI
4, 5. (a) Nanhi ua zuela ni Eva bhu kaxi ka nhoka mu jaludim ia Edene? (b) Kiebhi o muthu uambote u kituka muii?
4 O Bibidia i tu tangela kuila Nzambi uene ni nguma, ‘a mu ila Diabhu, a mu ila Satanaji.’ Satanaji ua zuela ni Eva mu jaludim ia Edene bhu kaxi ka nhoka. (Dijingunuinu 12:9; Dimatekenu 3:1) Muéne ua bhangesa o nhoka kukala kála ia kexile mu zuela mbé kana.—Tala o Kibandekesu 7.
5 O kuila Nzambi muéne ua bhange Satanaji? Kana! Anju imoxi ia kexile mu diulu kioso Nzambi kia bhangele o ixi phala Adá ni Eva, o anju íii ia lunguluka í ia kituka Diabhu. (Jobe 38:4, 7) Kiki kia bhiti kiebhi? Kiebhi o muthu uambote kia tena ku kituka muii? Muéne ka mu vuala muii kana. Maji u kituka muii se u mesena kukala ni kima ki ki mu tokala. Muéne u suluka ni kubanza mu kima kiki, mukonda dia kiki, o hânji iê ia kukala ni kima kiki, ivula dingi. Kienhiki-phe, kioso muéne kia sanga kithangana, u nhana o kima. Kienhiki, muénié ua di bhange muii.—Tanga Tiiaku 1:13-15; tala o Kibandekesu 8.
6. Kiebhi anju imoxi kia kituka nguma ia Nzambi?
6 Kiki kiene kia bhiti ni anju ienioió. Kioso Jihova kia bhange Adá ni Eva, muéne ua a tumina kuvuala ana ni ‘kuizalesa o ixi.’ (Dimatekenu 1:27, 28) Kioso kiévu kiki, o anju ienioió ia xinganeka, ‘Athu oso iá eji ngi bheza eme, mu veji dia kubheza Jihova!’ Mukonda dia kubanza izuua ioso ku maka enhá, o hânji iê ia kumesena o ubhezelu ua tokalele ngó kua Jihova, ia di bandekesa. O anju ienioió ia mesenene kuila o athu a mu bheza muéne. Mukonda dia kiki, muéne ua tange makutu kua Eva, iu ua mu nganala. (Tanga Dimatekenu 3:1-5.) Mu kubhanga kiki, muéne ua kituka Satanaji o Diabhu, ua kituka ué nguma ia Nzambi.
7. (a) Mukonda diahi Adá ni Eva áfu? (b) Mukonda diahi etu tuene mu kuka ni kúfua?
7 Adá ni Eva a bhukumukina Nzambi ia a di o kibundu. (Dimatekenu 2:17; 3:6) Ene a te kituxi kua Jihova, ia áfu kála kia tangele Jihova. (Dimatekenu 3:17-19) O an’â Adá ni Eva a kituka uá akua ituxi, mukonda dia kiki áfu. (Tanga Loma 5:12.) Phala ku tu kuatekesa kuijiia se mukonda diahi o an’â Adá ni Eva a kituka uá akua ituxi, xinganeka o kifika kiki. Muthu ua mu bhanga mbolo mu imbia ia bofoka. Mukonda dia imbia kubofoka, o mbolo i bofoka ué. Kioso Adá kia bhukumukina Nzambi, muéne ua kituka mukua ituxi. Mukonda tu an’â Adá, etu oso tu akua ituxi mba tua “bofoka” kála muéne. Mukonda dia kukala tu akua ituxi, tuene mu kuka ni kúfua.—Loma 3:23; tala o Kibandekesu 9.
8, 9. (a) Satanaji ua mesenene kuila Adá ni Eva a xikina mu ihi ia lungu ni Nzambi? (b) Mukonda diahi Jihova ka a jibha mu kithangana kieniókio?
8 Satanaji ua mateka kubhukumukina Jihova kioso kia bhangesa Adá ni Eva kuta kituxi kua Nzambi. Satanaji ua mesenene kuxikinisa Adá ni Eva kuila Jihova mukua makutu, kejiia kutumina kiambote, ni kuila ka mesenene o mbote iâ. Satanaji ua kexile mu zuela kuila, o athu ka bhingi Nzambi phala ku a tangela ihi ia tokala o kubhanga ku mienhu iâ, ni kuila Adá ni Eva a tokalele ku di tumina ene mudiâ, ni kuijiia kia uabha mu kiki kia iibha sé kikuatekesu kia Nzambi. Mu kiki-phe, ihi ia tokalele kubhanga Jihova? Muéne hinu ua a jibhile mu kithangana kieniókio, phala kubatula o maka. Maji o kuila o kubhanga kiki, kueji londekesa kuila Satanaji mukua makutu? Kana ngó.
9 Mukonda dia kiki, Jihova ka a jibha mu kithangana kieniókio. Mu veji dia kiki, muéne uehela o athu kuditumina ene mudiâ. Kiki kieji kuatekesa o athu kumona kuila, Satanaji mukua makutu, ni kuila Jihova muéne ngó uejiia o ima iambote phala o athu. Tua-nda di longa o maka enhá mu Kibatulu kia 11. Maji ihi i u banza ia lungu ni ima ia solo Adá ni Eva? O kuila ene a bhange kima kiambote mu kuívua Satanaji mu veji dia kuívua Nzambi? Jihova ua a bhanene ioso ia kexile na-iu. Muéne ua a bhanene muenhu ua iuka, kididi kia uabha ni kikalakalu kiambote. Maji Satanaji ka a bhanene kima né ngó kimoxi. Eie se bhuene bhu ua kexile, ihi i ueji sola?
10. Kima kiahi kia beta-o-kota kia tokala kusola muthu ni muthu?
10 Lelu, kala muthu mudietu ua tokala ué kusola phala ku kala ku muenhu. Tu tena kusola kubelesela Jihova, mukonda Nguvulu ietu, ni kulondekesa kuila Satanaji mukua makutu. Mba kusola Satanaji kukala nguvulu ietu. (Jisálamu 73:28; tanga Jisabhu 27:11.) Ku mundu iú, a tolo a solo kubelesela Nzambi. Maji ki Nzambi ua mu tumina o mundu iú kana. Nanhi-phe?
NANHI UA MU TUMINA O MUNDU?
11, 12. (a) Ihi ia kexile mu londekesa Satanaji kioso kia bhana o maungana moso kua Jezú? (b) Ibatulu iebhi ia Bibidia ilondekesa kuila Satanaji muéne ua mu tumina o mundu iú?
11 Jezú uejidile kiambote nanhi ua mu tumina o mundu iú. Bhuexile kizuua, Satanaji ‘ua mu idikisa maungana moso mu ngongo, ni fuma iâ.’ Satanaji ua tangela Jezú, uixi: “Ima ioso iii, ngi ku bhane-iu, se u ngi fukamena eme, ni ku ngi bheza.” (Matesu 4:8, 9; Luka 4:5, 6) Dibhuidise: ‘Se o maungana enhó ka tokalele kua Satanaji, o kuila muéne ueji banza kua bhana kua Jezú?’ Kana. Kienhiki, maungana moso mu ngongo a tokala kua Satanaji.
12 Nange u dibhuidisa: ‘Ki bhita kiebhi Satanaji kukala o nguvulu ia mundu iú? Jihova, o Nzambi Muteni-a-ioso, ki muéne ua bhange o ngongo ioso?’ (Dijingunuinu 4:11) Kiene muene, maji Jezú uambele kuila, Satanaji muéne “o sobha ia mundu iú.” (Nzuá 12:31; 14:30; 16:11) O poxolo Phaulu uexana Satanaji o Diabhu kuila, “nzambi iaiibha ia mundu iú.” (2 Kolindo 4:3, 4) O poxolo Nzuá ua soneka kuila, “o mundu uoso-phe ua zeka mua Kadiaphemba ió mukua ku tondalesa.”—1 Nzuá 5:19.
KIEBHI O MUNDU UA SATANAJI KIA-NDA U BUIKA?
13. Mukonda diahi tua bhingi mundu ua ubhe?
13 O maka ku mundu iú a mu dibandekesa. Tuene mu mona ita, mii, akua makutu, ni ijibhangânga. O athu ka mu tena kulungulula o mundu iú ni u kale kididi kia uabha. Maji Nzambi ku hádia ua-nda zubha o mundu iú mu ita iê ia Alumajedone, iu ua-nda bhanga o ixi kukala palaízu.—Dijingunuinu 16:14-16; tala o Kibandekesu 10.
14. Nzambi ua solo nanhi phala kukala Sobha ia Utuminu uê? Ihi ia tangele o Bibidia ia lungu ni Jezú?
14 Jihova ua solo Jezú Kristu phala kukala Sobha ia Utuminu uê uene mu diulu. Ji midi ni jimidi ja mivu ku dima, o Bibidia ia tangele kuila Jezú ueji tumina kála “Kilamba kia Paze,” ni kuila o kutumina kuê ki kueji kala ni disukilu. (Izaia 9:6, 7) Jezú ua longo o akaiedi’ê ku bhinga o unguvulu uê mu musambu, muéne uixi: “Utuminu ué uize. Vondadi ié a i bhange bhoxi, kala kiala ku i bhanga ku diulu.” (Matesu 6:10) Mu kibatulu kia 8, tua-nda di longa kiebhi o Utuminu ua Nzambi ua-nda bhingana o jinguvulu ja mundu. (Tanga Daniiele 2:44.) O Utuminu ua Nzambi ua-nda bhangesa o ixi kukala palaízu.—Tala o Kibandekesu 11.
O MUNDU UA UBHE UA ZUKAMA!
15. “Oxi i’obhe” ihi?
15 O Bibidia i tu tangela: “Etu-phe, tua kinga, uila kia bhana Nzambi muène o kizuelu, maùlu m’obhe, ni oxi i’obhe, muà tunga ubatuilu ua kuiuka.” (2 Phetele 3:13; Izaia 65:17) Saí ithangana kioso o Bibidia i zuela “o ixi,” ia mu lombolola o athu a tungu mu ixi. (Dimatekenu 11:1) Kienhiki, “oxi i’obhe” ia mu lombolola athu oso a belesela, ene mu a besoala kua Nzambi.
16. Ujitu uebhi ua beta-o-kota ua-nda bhana Nzambi kua ió a-nda kala ku mundu uê ua ubhe ni ihi i tua tokala o kubhanga phala kutambula o ujitu iú?
16 Jezú ua kanena kuila oso a-nda kala ku mundu ua ubhe ua Nzambi, a-nda tambula “muenhu ki uábhua.” (Marku 10:30) Ihi i tua tokala kubhanga phala kutambula o muenhu iú? Tua ku dióndo tanga Nzuá 3:16 ni 17:3 phala kusanga o kitambuijilu. Kindala kiki, tua-nda dilonga kiebhi kia-nda kala o athu mu Palaízu mu ixi.
17, 18. Kiebhi ki tuejiia kuila mu ixi ioso mua-nda kala kutululuka ni kuila ki tua-nda kala ni uôma?
17 O kuiibha, ni ita, ni milonga ni ujibhangânga ki bhua-nda kala-bhu dingi. Mu ixi ki mua-nda xala muthu ua iibha kana. (Jisálamu 37:10, 11) Nzambi, o ‘ita ua kà i sukisa katé ku maxokololo a ixi.’ (Jisálamu 46:9; Izaia 2:4) O ixi ia-nda kuizala ni athu a zolo Nzambi, athu a mu belesela. Kua-nda kala kutululuka sé dizubhilu.—Jisálamu 72:7.
18 O mundu ua Jihova ki ua-nda kala dingi ni uôma. M’ukulu, kioso akua Izalaiele kia kexile mu belesela Nzambi, ene ka kexile mu kala ni uôma, mukonda Nzambi ua kexile mua langa. (Ijila 25:18, 19) Mu Palaízu, ki tua-nda bhinga kukala ni uôma ua kima mba ua muthu. Tua-nda tunga, tua-nda soma!—Tanga Izaia 32:18; Mikeia 4:4.
19. Mukonda diahi tu tena kudielela kuila ku mundu ua ubhe ua Nzambi kua-nda kala nzungule ia masa?
19 Mua-nda kala nzungule ia kudia. “Mu ngongo mu kale nzungule ia masa katé ni ku thandu dia milundu.” (Jisálamu 72:16) Jihova ‘Nzambi ietu, ua-nda tu bhana o kuzediua,’ “o mavu a-nda bhana dingi o idima iê.”—Jisálamu 67:6.
20. Kiebhi ki tuejiia kuila o ixi ia-nda kala palaízu?
20 O ixi ioso ia-nda kala palaízu. O athu a-nda tunga jinzo ja fuama ni ji jaludim. (Tanga Izaia 65:21-24; Dijingunuinu 11:18.) Ixi ioso ia-nda iuka kiavulu kála kia iukile o jaludim ia Edene m’ukulu. Jihova ua-nda tu bhana ioso i tua-nda bhindamena. O Bibidia i tu tangela ia lungu ni Nzambi: “Eie uila u jikula o lukuaku lué, mienhu ioso i dia, ikuta ni ima iambote.”—Jisálamu 145:16.
21. Kiebhi ki tuejiia kuila o athu ni iama a-nda kala makamba?
21 O athu ni iama a-nda kala makamba. O iama ki ia-nda numata dingi mba kujibha o athu. O ana-ndenge ka-nda kala dingi ni uôma ua iama, a-nda tonoka katé muene ni iama iene mu kuatesa uôma uavulu lelu.—Tanga Izaia 11:6-9; 65:25.
22. Ihi ia-nda bhanga Jezú ku jihaxi?
22 Ki bhua-nda kala dingi jihaxi. Kioso Jezú kia kexile mu ixi, muéne ua sakele athu avulu. (Matesu 9:35; Marku 1:40-42; Nzuá 5:5-9) Maji kioso kia-nda tumina kála Sobha ia Utuminu ua Nzambi, muéne ua-nda saka jihaxi joso. Kana-bhu muthu ua-nda zuela: “Nga kata.”—Izaia 33:24; 35:5, 6.
23. Ihi ia-nda bhanga Nzambi kua ió afu kiá?
23 O athu afu a-nda vutuka dingi ku muenhu. Nzambi ua kanena kuila, hádia muéne ua-nda fukununa mazunda ni mazunda a athu. O Bibidia iambe: “Hádia ku kala difukunukinu dia athu aiuka ni athu abhukumuka.”—Tanga Nzuá 5:28, 29; Ikalakalu 24:15.
24. Kiebhi ki u divua mu kukala ni muenhu ua kalela-ku mu Palaízu?
24 Etu oso tua tokala kusola. Tu tena kusola kudilonga ia lungu ni Jihova ni ku mu sidivila mba kubhanga o vondadi ietu. Se tu sola kusidivila Jihova, tua-nda kala ni muenhu uambote ku hádia. Tua-nda dilonga dingi ia lungu ni Jezú Kristu ni kumona kiebhi Jezú kia-nda bhangesa kuila ioso ia kanena Nzambi i di kumbidila.


text:
KIBATULU DIKUINHI
O Kidi Kia Lungu ni Ji-anju
1. Mukonda diahi tua tokala kuijiia o kidi kia lungu ni ji-anju?
JIHOVA ua mesena kuila tuijiia o muiji uê. O ji-anju ja tokala ku muiji ua Nzambi. O Bibidia ixana o ji-anju, “an’a Nzambi.” (Jobe 38:7) Ihi i bhanga o ji-anju? Kiebhi kia kuatekesa o athu m’ukulu? O kuila lelu ene a tena ku tu kuatekesa?—Tala o Kibandekesu kia 8.
2. Nanhi ua bhange o ji-anju? Anju jikuxi ja bhange Nzambi?
2 Tua tokala kuijiia nanhi ua bhange o ji-anju. O divulu dia Kolose 1:16, di tu tangela kuila, kioso Jihova kia bhange Jezú, “ima ioso Nzambi ua i bhangela mua muène, ni ku diulu, ni mu ngongo.” Mu ima ioso ia bhangele Nzambi mua kexile ué o ji-anju. Anju jikuxi ja bhange Nzambi? O Bibidia izuela kuila kuene mazunda ni mazunda a ji-anju.—Jisálamu 103:20; Dijingunuinu 5:11.
3. Ihi izuela o divulu dia Jobe 38:4-7 ia lungu ni ji-anju?
3 O Bibidia i tu longa ué kuila Jihova ua dianga ku bhanga o ji-anju ande dia ku bhanga o ixi. Kiebhi kia divu o ji-anju kioso kia mono o ixi? O divulu dia Jobe dizuela kuila, ene a sangulukile kiavulu. Ene exile muiji uambote ua kexile mu sidivila kumoxi Jihova.—Jobe 38:4-7.
O JI-ANJU JI KUATEKESA O MUNDU UA NZAMBI
4. Kiebhi ki tuejiia kuila o ji-anju ja mesena o mbote ia athu?
4 Tundé ukulu, o ji-anju ja mesena o mbote ia athu ni vondadi ia Jihova ia lungu ni athu ni ixi. (Jisabhu 8:30, 31; 1 Phetele 1:11, 12) O ji-anju ja divuile kia iibha kioso Adá ni Eva kia bhukumukina Jihova. Ene a dívua ué kia iibha mu ku mona o athu mu ixi kubhukumukina Jihova. Maji se muthu u diela o ituxi, anga u vutuka kua Nzambi, ene a sanguluka. (Luka 15:10) O ji-anju a mesena kiavulu o mbote ia jiselevende ja Nzambi. Jihova u tumina o ji-anju jê ku kuatekesa ni ku langa o jiselevende jê mu ixi. (Jihebeleu 1:7, 14) Tu di longe kiebhi kia bhanga kiki.
5. Kiebhi o ji-anju ja kuatekesa o jiselevende ja Nzambi m’ukulu?
5 Jihova ua tumikisa anju jiiadi phala kubhulula Lote ni muiji uê ku kibuikilu kia mbanza ia Sodoma ni Ngomola. (Dimatekenu 19:15, 16) Mu ku bhita jihama ja mivu, o polofeta Daniiele a mu takula mu ngenda ia jihoji, maji muéne ka mu kuama mukonda, ‘Nzambi ua tumina anju iê iu ua jika o makanu a jihoji.’ (Daniiele 6:22) Kioso o poxolo Phetele kia kexile mu kaleia, Jihova ua tumikisa anju ia mu bhulula. (Ikalakalu 12:6-11) O ji-anju ja kuatekesa ué Jezú kioso kia kexile mu ixi. Mu kifika, kioso kia zubha ku mu batizala, “o ji-anju ji kala mu ku mu langidila.” (Marku 1:13) Ande dia Jezú ku mu jibha, “anju ia tundu mu diulu, hé i mu suinisa.”—Luka 22:43.
6. (a) Kiebhi ki tuejiia kuila o ji-anju jene mu kuatekesa o jiselevende ja Nzambi lelu? (b) Ibhuidisu iebhi i tua-nda tambuijila?
6 Lelu o ji-anju ki jene mu monekena dingi ku athu. Maji Nzambi uene mu kuatekesa hanji o jiselevende jê bhu kaxi ka ji-anju. O Bibidia izuela: “Anju ia Jihova i kala jinga ku kilangidilu kia iá a mu kuatela uôma, hé u a kudila.” (Jisálamu 34:7) Mukonda diahi tua bhingi ku tu langidila? Mukonda tuala ni jinguma ja makota a mesena ku tu bhanga kiaiibha. O jinguma jiji a nanhi? Nanhi ua ji bhange? Ihi ia bhanga phala ku tu bhanga kia iibha? Phala ku sanga o kitambuijilu, tua tokala kuijiia ihi ia bhiti kioso Nzambi kia bhange Adá ni Eva.
O JINGUMA KI JI MONEKA KU MESU
7. Ihi iene mu bhanga o athu mukonda dia jindunge ja Satanaji?
7 Tua di longo mu kibatulu 3, kuila saí anju ia bhukumukina Nzambi, iu ua mesenene ku tumina akuâ. O Bibidia i muixana Satanaji o Diabhu. (Dijingunuinu 12:9) Satanaji ua mesenene ué kuila akuâ a bhukumukina ué Nzambi. Muéne ua tena ku nganala Eva, tundé o kithangana kieniókio uene mu nganala athu avulu. Maji o jiselevende ja Nzambi Abele, Enoko, ni Noué a kolokotele mu kubheza Jihova.—Jihebeleu 11:4, 5, 7.
8. (a) Ihi ia bhangesa o ji-anju ku kituka madimonho? (b) Ihi ia bhange o madimonho phala ku bhuluka ku Diluviu?
8 Mu izuua ia Noué saí ji-anju ja tuluka mu ixi phala ku kala athu mu xitu. Mukonda diahi? O Bibidia izuela kuila ene a mesenene ku kazala ni ahatu. (Tanga Dimatekenu 6:2.) Maji o ji-anju ki ji tokalele ku bhanga kiki. (Juda 6) Kála kia bhangele o ji-anju jojo, athu avulu mu kithangana kieniókio a mateka ué ku bhanga ima ia iibha. Kiki-phe Jihova ua banze ku jimuna o athu a iibha mu ku a buika ku Dilúviu. Maji ua bhulula o jiselevende jê exile fiiele. (Dimatekenu 7:17, 23) Phala ku bhuluka, o ji-anju ja iibha ja vutuka ku diulu. Mu Bibidia o ji-anju jiji a ji ixana madimonho. Ene a solo ku di bunda ni Satanaji, kiki-phe, Diabhu ua kituka nguvulu iâ.—Matesu 9:34.
9. (a) Ihi ia bhiti ni madimonho kioso kia vutuka ku diulu? (b) Ihi i tua-nda di longa?
9 Mukonda dia ku bhukumuka kuâ, Jihova ka a xikina dingi ku muiji uê ua diulu. (2 Phetele 2:4) O madimonho ka tena dingi ku kitula o mikutu iâ mu xitu, maji a mu tena hanji “kunganala o mundu uoso.” (Dijingunuinu 12:9; 1 Nzuá 5:19) Tu di longe kiebhi ene kia mu tena ku nganala athu avulu.—Tanga 2 Kolindo 2:11.
KIEBHI O MADIMONHO KIENE MU NGANALA O ATHU
10. Kiebhi o madimonho kiene mu nganala o athu?
10 O madimonho ene ni jindunge javulu phala ku nganala o athu. O athu a sota o madimonho saí ithangana a diendela mudiâ, maji ithangana ia mukuá a sota imbanda. O kusota madimonho, a kuixana uanga. Maji o Bibidia i tu tendelesa kuila, ki tu tokala ku kuata ima ia lungu ni uanga. (Ngalásia 5:19-21) Mukonda diahi? Mukonda kála o dinhanga u ta kibhetu phala ku kuata o kiama, o madimonho ué ene ni jindunge phala ku nganala o athu.—Tala o Kibandekesu 26.
11. O kuzambula ihi ni mukonda diahi ki tu tokala ku zambula?
11 Saí ndunge iâ a ixana kuzambula. A bhanga kiki phala kuijiia o ima ia-nda bhita ku hádia. Muthu nange u zambula mu ku tala ku jithéthembua, mba kutanga o dikanda dia lukuaku lua muthu. Athu avulu a bhanga o ima íii, a fika kuila ki kima kia iibha, maji kima kia iibha. Kiluezu kia dikota. Mu kifika, o Bibidia ilondekesa kuila o madimonho ni akua kuzambula a kalakala kumoxi. O divulu dia Ikalakalu 16:16-18 di zuela ia lungu ni ‘dimonho dia kuzambula’ dia kexile mu kuatekesa kilumba “kuzambula.” Kioso poxolo Phaulu kia kaie o dimonho, o kilumba ka tenene dingi ku tanga o ima ieji bhita ku hádia.
12. (a) Mukonda diahi kiluezu kia dikota ku mesena kuzuela ni madifundu? (b) Mukonda diahi o jiselevende ja Nzambi ka tokala ku dita mu ijila ia lungu ni madimonho?
12 O madimonho ene ué ni ibhetu ia mukuá phala ku kuata o athu. Ene a mesena ku tu xikinisa kuila tu tena kuzuela ni athu áfu, ni kuila o athu áfu ala mu kididi kiéngi, a tena ku zuela n’etu mba ku tu bhanga kia iibha. Mu kifika, muthu ua fundu ndandu mba dikamba u tena kuia mu sota kimbanda u mu tangela kuila, muéne u tena kuzuela ni difundu. O kimbanda ki tena ku mu tangela kima kia lungu ni ndandu iê mba kamba diê uafu mba ku mu fikisa. (1 Samuuele 28:3-19) Ijila iavulu ia lungu ni athu áfu i tunda ué mu kixikanu kia kuila o athu ala hanji ku muenhu bhu kididi kiéngi. Mu kifika, o athu a bhanga fesa ia madifundu, ni ku komba dithoka. Se Kidistá u dituna ku kumbidila o ijila íii, o jindandu ni ji vizinhu jê a mu zukutisa, a dituna ku dilunga nê. Maji o Kidistá uejiia kuila o muthu uafu kai bhu kididi kiéngi kana. Ki tu tena kuzuela nau ene ué ka tena ku tu bhanga kiaiibha. (Jisálamu 115:17) Dilange. Ku fikise ku zuela ni madifundu mba madimonho, kana ku dita mu ijila ia lungu ni madimonho.—Tanga Matendelelu 18:10, 11; Izaia 8:19.
13. Ihi ia tena o kubhanga o athu akexile ni uôma ua madimonho?
13 O madimonho kene ngó mu nganala o athu, maji a a kuatesa ué uôma. Lelu Satanaji ni madimonho mê, ‘ejiia kuila o thembu iâ ia butu kiá,’ phala Nzambi ku a buikisa, mukonda dia kiki, ene a mu bhanga ima iavulu ia iibha ku athu m’ukulu ndenge. (Dijingunuinu 12:12, 17) Maji mazunda ni mazunda a athu akexile ni uôma ua madimonho lelu kala dingi ni uôma. Kiebhi kia tena kueha o uôma ua madimonho?
EIE U TENA KU LUÁ NI MADIMONHO NI KU A TOLOLA
14. Kála kia bhangele o Jikidistá ku hama ia dianga, kiebhi ki tu tena ku kaia o madimonho?
14 O Bibidia i tu tangela kiebhi ki tu tena ku luá ni madimonho phala ka tu nganale. Mu kifika, saí athu mu mbanza ia Efezo akexile mu zuela ni madimonho ande dia kuijiia o kidi. Kiebhi kia xisa o ukexilu iú? O Bibidia izuela, ‘athu avulu, a tambuile uanga, a bheka o madivulu mâ, anga a ma ta mu túbhia ku mesu ma mundu.’ (Ikalakalu 19:19) Mukonda dia ku mesena ku kala Jikidistá, ene a te o madivulu moso a uanga mu túbhia. Lelu o athu a tokala ué ku bhanga kiki. Muthu uoso ua mesena ku kala selevende ia Jihova ua tokala ku texi o ima ioso ia lungu ni madimonho. O ima íii ia lungu ni madivulu, mikanda, jifilme, mimbu, jijoko ni jifoto ja lungu ni madimonho, ni ima ia mukua i ta o athu ku mikutu phala ku dilanga ku Diabhu.—1 Kolindo 10:21.
15. Ihi i tua tokala ué kubhanga phala ku luá ni Satanaji ni madimonho?
15 Mu ku bhita kithangana kioso akua Efezo kia te o madivulu mâ mu túbhia, o poxolo Phaulu ua soneka kuila, ene a tokalele hanji kusuína ni ‘kuluá’ “ni ifuxi ia jinzumbi ja phulu.” (Efezo 6:12) Sumbala ene ohele kiá o madivulu moso, maji o madimonho a mesenene hanji ku a zukutisa. Ihi dingi ia tokalele ku bhanga? Phaulu ua a tendelesa: ‘Ambatenu jinga ué o ngubu ia kuxikana, phala mu tene kujima na-iu o mifula ia Diabhu ia uama túbhia.’ (Efezo 6:16) Kála o ngubu i fikidila o disoladi mu ita, o kixikanu kietu ki tena ku tu langa. Se tu dielela kuila Jihova u tena ku tu langa, tua-nda tena ku luá ni Satanaji ni madimonho.—Matesu 17:20.
16. Kiebhi ki tu tena kukolesa o kixikanu kietu kua Jihova?
16 Kiebhi ki tu tena kukolesa o kixikanu kietu kua Jihova? Tua tokala ku tanga o Bibidia izuua ioso, ni ku dielela kuila muéne ua-nda tu langa. Se tu dielela kua Jihova ni kidi kioso, Satanaji ni madimonho ka-nda tena ku tu zukutisa.—1 Nzuá 5:5.
17. Ihi ué i tena ku tu langa ku madimonho?
17 Ihi dingi ia tokalele kubhanga o Jikidistá mu mbanza ia Efezo? Ene a tungile mu mbanza iezalele ni uanga. Kiki-phe o poxolo Phaulu uambe: “Sambenu jinga ithangana ioso.” (Efezo 6:18) Ene a tokalele ku samba ithangana ioso, phala Jihova ku a langa. O kuila tua tokala ué ku kaiela o phangu iâ? Tua tungu ué ku mundu uezala ni ilongesu ia madimonho. Kiki-phe tua tokala kusamba kua Jihova phala ku tu langa, tua tokala ué ku tumbula o dijina diê mu musambu. (Tanga Jisabhu 18:10.) Se tu bhinga kua Jihova phala ku tu bhulula kua Satanaji, Jihova ua-nda tambuijila o misambu ietu.—Jisálamu 145:19; Matesu 6:13.
18, 19. (a) Kiebhi ki tu tena kutolola Satanaji ni madimonho? (b) Kibhuidisu kiebhi kia-nda tambuijila mu kibatulu kia kaiela?
18 Se tu texi o ima ioso ia lungu ni madimonho, ni ku dielela kuila Jihova u tena ku tu langa, tua-nda tena ku luá ni Satanaji ni madimonho. Ki tu tokala ku kala ni uôma ua madimonho. (Tanga Tiiaku 4:7, 8.) Jihova ua beta-kota mu kutena o madimonho ndenge. Muéne ua a kaxtikala mu izuua ia Noué, ku hádia ua-nda kua buika. (Juda 6) Ijiia kuila ki tuala ubheka mu ku luá nau. Jihova ua mu tu langa bhu kaxi ka ji-anju jê. (2 Jisobha 6:15-17) Tua tokala kudielela kuila ni kikuatekesu kia Jihova, tu tena ku tolola Satanaji ni madimonho.—1 Phetele 5:6, 7; 2 Phetele 2:9.
19 Maji se Satanaji ni madimonho a mu bhekela jiphaxi javulu, mukonda diahi Jihova ka a buika luua? O kibhuidisu kiki, a-nda ki tambuijila mu kibatulu kia kaiela.


text:
DISÁ 17
Kiebhi o Tufunga Tua Ilunga Kia tu Kuatekesa?
O Mikanda ia Ngeleku, i zuela kiavulu ia lungu ni Barnabe ni poxolo Phaulu. O maiala iá a sidivila kala tufunga tua ilunga, mu ku kunda o ilunga ia dianga. Mukonda diahi? Ene a lalamane kiavulu ni mbote mu nzumbi ia jiphange jâ. Phaulu ua mesenene ‘kuia dingi mu kunda o jiphange,’ phala ku mona kiebhi kia kexile mu bhita. Muéne ua kexile polondo phala kuenda njila ia lebha phala kua kuatekesa. (Ikalakalu 15:36) íii iene o vondadi ia tufunga tua ilunga mu izuua ietu.
Ene a tu kunda phala ku tu suínisa. O kafunga ka ilunga u kunda 20 a ilunga ndenge, veji jiiadi ku muvu. Tu tena ku katula mbote iavulu ku jiphange jiji ni ahatu’â, se makaza. Ene a bhanga ioso phala kuijiia o minzangala ni adiakimi, ene a uabhela kuboka kumoxi n’etu ni ku tu bhana jindunge ja kulonga kiambote o maxibulu metu. O tufunga tutu, a kunda o jiphange kumoxi ni tufunga tua kilunga, a bhanga ué madiskursu mu kilunga ni mu iônge ia makota, phala ku tu kolokotesa.
Ene alondekesa kuila a mesena o mbote ia athu oso. O tufunga tua ilunga, alondekesa kuila a mesena o mbote ia ilunga ioso mu nzumbi. Ene a diongeka ni tufunga tua kilunga ni akuatekexi a tufunga phala ku mona o ikalakalu iene mu bhanga o kilunga, ni kua bhana itendelesu ia tokala ia lungu ni kubhanga kiambote o ikalakalu iâ. Ene a kuatekesa o aboki a thembu ioso ku di tunda kiambote mu ukunji uâ, a sanguluka mu kuijiia o athu a mateka ku diongeka kindala kumoxi n’etu ni kuívua kiebhi kia mu di tunda. O tufunga tutu tua ilunga, a di bhakula mu vondadi iâ, mu kusidivila kala ‘akunji phala o mbote’ ietu. (2 Kolindo 8:23) Tua tokala kukaiela o phangu iâ, ia kubheza Nzambi.
Mukonda diahi o tufunga tua ilunga a kunda o ilunga?
Kiebhi ki u katula mbote kioso kia kunda o kilunga?


text:
Ihi i Longa o Bibidia?
O kuila sai kizuua kua-nda kala kuiuka kua kidi mu ixi?
Ihi i u banza?
Kiene
Kana
Nange
Ihi i longa o Bibidia
“Ngejiia kuma Jihova u fundisa jinga ió uoso a mu tatesa, u tetuluila ió uoso ua bhindama.” (Jisálamu 140:12) O Utuminu ua Nzambi ua-nda bheka o kuiuka kua kidi mu ixi ioso.
Ihi dingi i tu longa o Bibidia?
Nzambi u mona o ima iaiibha iene mu bhita mu ngongo ioso, iú ua mesena ku i zubha.
—Ndongixi 5:8.
Nzambi ua-da bheka o kuiuka, kutululuka ni kukondama kua kidi mu ixi ioso.
—Izaia 32:16-18.
O kuila Nzambi u kuatekesa ngó kibuka kimoxi kia athu, o kia mukuá kana?
Athu avulu a xikina kuila Nzambi u besoala amoxi u loka a mukuá, athu a mukuá a xikina kuila Nzambi uene mu talatala athu oso mu ukexilu umoxi. Ihi i u banza?
Ihi i Longa o Bibidia
“Nzambi kene ni kathombo ka athu maji ku akua jixi joso, uoso u mu xila muène, hé u bhanga ioso iaiuka, Muène u mu tambulula.” (Ikalakalu 10:34, 35) Nzambi u mona o athu oso mu ukexilu umoxi.
Ihi dingi i tu longa o Bibidia?
Mu Bibidia muala o “Njimbu Iambote” phala “athu oso a tungu mu ngongo, ku ifuxi ioso, ni madimi, ni madiembu.”
—Dijingunuinu 14:6.
DI LONGE DINGI
Mu Kidi Ihi i Longa o Bibidia?


text:
O MULANGIDI Kamusasadi 2015 | O Kuila o Kusamba ku tu Kuatekesa?
Saí musoneki uambe kuila o musambu ua difu ni kuívua muimbu uambote.” O kuila muéne ua zuela o kidi?
COVER SUBJECT
Mukonda Diahi o Athu Ene mu Samba?
Ua-nda diuana mu kuijiia o ima iene mu bhinga o athu mu musambu.
COVER SUBJECT
O Kuila Kuene Muthu Uene mu Kuívua o Misambu?
Phala ku tambuijila o misambu ietu tua tokala kuijiia ima iiadi.
COVER SUBJECT
Mukonda Diahi Nzambi u tu Bhinga ku mu Sambela
O mbote i tu katula ku musambu ki tueji i tambula mu ukexilu uéngi
COVER SUBJECT
O Misambu—i Tena ku ku Kuatekesa
Ihi i u tena ku kingila se u kala ni ukexilu ua kusamba ku muenhu uê?
Eie ua Kijidile?
Ibhidi iahi ia dibhana na-iu Helode mu kutunga dingi o tembulu mu Jeluzaleme? Mukonda diahi o athu mu mbanza ia Malta a banzele kuila o poxolo Phaulu uexile kijibhangânga?
THE BIBLE CHANGES LIVES
Ngi Tena Kiá ku Kuatekesa o Athu
Julio Corio ua bhiti ni kiluezu kia dikota iu ua mono kuila Nzambi ka kexile ku mu suua. O izuelu mu divulu dia Makatukilu 3:7 ia mu kuatekesa kulungulula o ibanzelu iê.
O Kuila tu Tena Kuijiia Kiambote Nzambi?
O ima ia lungu ni Nzambi ia bhonzo ku i tongolola i tu kuatekesa ku muijiia kiambote.
ANCIENT WISDOM FOR MODERN LIVING
Loloka Akuenu
O kuila o kuloloka kulombolola kuila tua uabhela o kima kia iibha kia tu bhange mba ki tua mu kuívua ndolo?
Ibhuidisu ia Bibidia io Tambuijile
Nanhi ngó u tena kuzubha o uadiama mu ngongo?


text:
O VALOLO IA MAK’Â NZAMBI | JELEMIIA 51-52
Izuelu ia Jihova i Dikumbidila ni Kidi Kioso
Jihova ua tange o izulukutu ieji bhita ku hádia
‘Zuikenu o misongo’
51:11, 28
Akuá Mediia ni akuá Pelesa, exile jihete ja kutakula misongo ia mifula. Ene a betele kubhânga dingi ni misongo. Ene exile mu zuika kiambote o misongo iâ, phala kubokona kiambote mu mikutu
“O mazonda a Babilonha kubhânga a ku’eha”
51:30
O Malunda a Nabonido, a zuela: “O masoladi a Silu a bokona mu mbanza ia Babilonha sé kubhânga.” O izuelu iê ilondekesa kuila, o ima ia kanena Jelemiia ia dikumbidila muene
‘O mbanza ia Babilonha, ia-nda kituka ndumba ia matadi, ngundu i nangenena’
51:37, 62
Tundé ku muvu ua 539 A.K.K., o fuma ia akuá Babilonha ia mateka kujima. Alexandre ia Dikota ua mesenene kuila, o mbanza ia Babilonha i kala o mbanza ia dikota mu ixi, maji muene uafu. Ku dimatekenu dia kithangana kia Jikidistá, kua tungile hanji Jijudé javulu mu mbanza íii. Kiki kiene kia bhangesa poxolo Phetele ku kunda Babilonha. Maji ku hama ia kauana K.K., o mbanza íii ia kituka kiphulungunzu kia hatu, a i buika


text:
UKEXILU UETU UA UKIDISTÁ NI UKUNJI UETU–MILONGI PHALA O IÔNGE Kavua 2016
Ifika ia Bhebhuluka
Jindunge phala kubhana O Mulangidi ni kadivulu Njimbu Iambote ia Nzambi! Sola o ifika, phala kusoneka i ua-nda zuela.
O VALOLO IA MAK’Â NZAMBI
Ximana Jihova, o Mukua Kuívua o Misambu
Mukonda diahi kima kiambote, kuzuela kua Nzambi o ima i ua mesena ku misambu? Kiebhi ki u tena kulondekesa kidielelu kua Jihova mu misambu iê? (Jisálamu 61-65)
UENDELU UA UKIDISTÁ
Kusosola o Ukexilu ua Muenhu Uetu, ku tu Kuatekesa Kuximana Nzambi
Kusosolola o ukexilu ua muenhu uê ku kuatekesa kubhanga ihi? Kiebhi ki u tena kukaiela o phangu ia Jezú ia kusosolola o muenhu?
O VALOLO IA MAK’Â NZAMBI
O Mundu ua Jihova, u Bhana Valolo ku Ubhezelu ua Kidi
O kusuína kua Davidi ua kubhana valolo ku ubhezelu kua Nzambi ku tu longa ihi? (Jisálamu 69-72)
UENDELU UA UKIDISTÁ
O Kuila u Tena Kufikisa o Ndunge Íii, ku Muvu Umoxi?
Kukala ni kisangu-sangu ni mabesá, mu kukalakala mu sidivisu ua Thembu ioso.
UENDELU UA UKIDISTÁ
Ndunge Phala o Muboki ua Thembu Ioso
Ua-nda mona kuila o athu kala ni kithangana kia soko ni nguzu, a tena ué kukala muboki ua Thembu ioso ni kisangu-sangu kioso.
O VALOLO IA MAK’Â NZAMBI
Xinganeka o Ima i Bhanga Jihova
Ima iahi ia lungu ni ibhangelu ia Jihova? How O kuila u tena kuxinganeka mu mbote iá? (Jisálamu 74-78)
O VALOLO IA MAK’Â NZAMBI
Nanhi o Muthu Ua Beta o Kota ku Muenhu Ué?
O musoneki ua Jisalamu 83, ua londekesa kuila Jihova muene o muthu ua beta-o-kota ku muenhu uê. Kiebhi ki tu tena kulondekesa ué kuila Jihova o muthu ua beta-o-kota ku muenhu uetu?


text:
KIBATULU TATU
Iebhi o Vondadi ia Nzambi Phala o Ixi?
Iebhi o vondadi ia Nzambi phala athu?
Kiebhi kiene mu lokalala Nzambi?
Kiebhi kia-nda kala o muenhu mu ixi ku hádia?
O VONDADI ia Nzambi ia lungu ni ixi, kima kia madiuanu. Jihova ua mesena kuila o ixi izale ni athu a sanguluka ni a kala ni sauidi. O Bibidia izuela kuma “Jihova Nzambi anga u kuna [Jaludim] dia bhange ku mutundila-kumbi mu Edene” iu “u sabhukisa-mu…mbutu ioso ia mixi ia uabha ku mesu, ia uabha ue ku i dia.” Kioso kia bhange Nzambi o diiala dia dianga ni muhatu, Adá ni Eva, Muéne ua a tula bhu kididi kiki kia iuka, iu ua ambela: “Vualenu, mu sokoloke, mu izalese o ixi ioso, mu i tolole.” (Dimatekenu 1:28; 2:8, 9, 15) Kienhiki, o vondadi ia Nzambi iexile kuila athu a kala ni ana, ni a kitula o ixi ioso mu jaludim kála kiexile o dibhata diâ, ni kuinga o iama.
2 Eie ua fika kuila o vondadi ia Jihova Nzambi ia lungu ni athu ku tunga mu palaízu mu ixi, ia-nda dikumbidila? “Kiene ki nga tange” Nzambi uambe, “Nga kà ki bhanga muene.” (Izaia 46:9-11; 55:11) Nzambi mu kidi, ua-nda kumbidila o kikanenu kiê! Muéne uambe kuma, ‘ka i bhange kiphulungunzu kia hatu [o ixi] ua i bhange phala athu ku tunga-mu.’ (Izaia 45:18) Nzambi ua mesenene athu a ífua iahi a tunga mu ixi? Mu thembu ikuxi ia mesenene kuila athu a tunga mu ixi? O Bibidia itambuijila: “Ixi-phe i xalela ku athu iá aiuka, ene a i lundula, muene mua tunga, o thembu iâ ki ibhu.”—Jisálamu 37:29; Dijingunuinu 21:3, 4.
3 Mu kidi, kiki ki kia bhiti luua. Mukonda lelu, athu ene hanji mu kata ni kufuá; katé ué a bhânga ni a di jibha. Saí kima ki kia tundu kiambote. Mu kidi, Nzambi ka mesenene kuma o ixi i kale kiki, kála ki tua mu mona lelu! Ihi ia bhiti-phe? Mukonda diahi o vondadi ia Nzambi ki iene mu dikumbidila? Ki bhuala divulu dia misoso diosoneke ku athu, di tena ku tu tambuijila, mukonda o maka a mateka ku diulu.
KU MONEKA NGUMA
4 O divulu dia dianga dia Bibidia, di tu tangela maka alungu ni nguma ia Nzambi ia moneka mu jaludim ia Edene. Muéne a mu ixana “nhoka” maji iene ki iexile ngó kiama. O divulu dia sukina mu Bibidia “a mu ila Diabhu, a mu ila [Satanaji], mukua kunganala o mundu uoso.” Muéne a mu ixana ué “Kinhoka Kiokulu.” (Dimatekenu 3:1; Dijingunuinu 12:9) O anju íii iala ni kutena, muéne ua bhangesa o nhoka kuzuela ni Eva, kála o muthu kia bhangesa o kifikula kuzuela. O anju íii, bhuene bhua kexile kioso Nzambi kia iudika o ixi phala athu.—Jobe 38:4, 7.
5 Maji tuejiia kuila o ibhangelu ioso ia Jihova iaiuka, nanhi ua bhange o “Diabhu,” mba ‘Satanaji’? Mu kidi, saí mona ua Nzambi ku diulu ua di bhange Diabhu. Kiebhi kiki ki kia bhiti? Lelu katé ué o muthu uambote u tena ku kituka muii. Kiki ki bhita kiebhi? O muthu iú nange uehela o ibanzelu ia iibha ku kula ku muxima uê. Se muéne u jiza mu kubanza ienii, o vondadi iê ia iibha i tena ku kolokota. Kienhiki, ki bhu kala kithangana, muéne u bhanga o kima kia iibha kiala ku muxima uê.—Tiiaku 1:13-15.
6 Íii iene ia bhitile ni Satanaji, o Diabhu. Muéne, nange uévu Nzambi ku tangela Adá ni Eva kuila a vuale ana ni ezalese o ixi ni mbutu iâ. (Dimatekenu 1:27, 28) Nange Satanaji ua banze: ‘Athu oso iâ, eji ngi bheza eme, Nzambi kana!’ Kienhiki o vondadi ia iibha ia sabhuka ku muxima uê. Mu kusukáko muéne ua nganala Eva, mu ku mu tangela makutu alungu ni Nzambi. (Dimatekenu 3:1-5) Kienhiki, muéne ua kituka “Diabhu,” dilombolola “Mukuá makutu.” Muéne ua kituka ué ‘Satanaji’ dilombolola “Nguma.”
7 Mu ku tanga makutu, Satanaji o Diabhu ua bhangesa Adá ni Eva ku bhukumukina Nzambi. (Dimatekenu 2:17; 3:6) Mukonda dia kiki, ene afú kála kia a tangele Nzambi, se ene a mu bhukumukine. (Dimatekenu 3:17-19) Mukonda dia ku bhukumuka, Adá kexile dingi muthu uaiuka, an’ê oso a lundula o kituxi kiê. (Loma 5:12) Kiki kia difuangana ni ímbia ia ku bhanga o jimbolo. Se o ímbia ia bofoka, kiebhi ki kala o jimbolo joso ja bhanga-mu? Joso ja-nda tunda sé ku iuka. Kiene ué kimoxi, athu oso a lundula o ku “kamba o ku iuka” kua Adá. Mukonda dia kiki, athu a kuka, ni afuá.—Loma 3:23.
8 Kioso Satanaji kia bhangesa Adá ni Eva ku bhukumukina Nzambi, mu kidi muéne uexile o mutuameni ua mu ku bhukumuka. Muéne uakexile mu londekesa kuila, Jihova kejiia ku tumina. Mu kidi, Satanaji uakexile mu kuamba: ‘Nzambi nguvulu ia iibha. Muéne mukua makutu, muéne u sueka o ima iambote ku mundu uê. O athu ka bhingi ku a tumina kuala Nzambi. Ene a tena ku sola ioso ia mesena, i kale iambote mba ia iibha. A-nda beta ku zediua, se eme nga a tumina.’ Ihi ieji bhanga Nzambi? A mukuá a banza kuma Nzambi, ua tokalele ku buika oso a mu bhukumukine. Maji o kuila kiki kieji tambuijila o kuzoka kua Satanaji? O kuila kiki kieji kuidikisa kuma o ku tumina kua Nzambi kuene kuambote?
9 O ku fundisa kua iuka kua Jihova, ki kueji mu ehela ku buika mu kithangana kieniókio ió a mu bhukumukine. Muéne ua bhana thembu phala kuidikisa kuila Satanaji, o Diabhu mukuá makutu. Kienhiki, Nzambi uehela athu ku di tumina mudiâ ni ilongesu ia Satanaji. Mukonda diahi Jihova ua bhana kithangana phala ku batula o maka enhá, tua-nda ki tanga ku pholo mu Kibatulu 11 mu divulu didi. Kindala, tua tokala ku xinganeka ia lungu ni íii: O kuila Adá ni Eva a bhangele kiambote mu kuxikina Satanaji, o muthu nuka ua a bhangele mbote? O kuila ene a bhangele kiambote mu ku banza kuila Jihova, o muthu ua a bhanene ioso ia kexile na-iu, mukua makutu? Se uexile eie, ihi ueji bhanga?
10 Tua tokala ku banza o maka iá, mukonda etu ué lelu tuala mu ukexilu umoxi. Kiene, eie u tena ku zokela o ungana ua Jihova, mu ku tambuijila ia zuela Satanaji. Eie u tena kuxikina Jihova kála Nguvulu iê, ni kuidikisa kuma Satanaji mukua makutu. (Jisálamu 73:28; Jisabhu 27:11) Kima kia iibha, athu avulu mu ngongo, kene mu zokela o ungana iú. Kiki ki bhangesa kuibhula, O kuila mu kidi o Bibidia i longa kuma Satanaji muéne ua mu tumina mu ngongo íii?
NANHI UA MU TUMINA O NGONGO ÍII?
11 Jezú ka kexile ni phata kuila, Satanaji muéne ua mu tumina o ngongo íii. Saí kizuua Satanaji uedikisa kua Jezú mu madiuanu “maungana moso mu ngongo ni kufumana kuâ.” Satanaji ua kanena kua Jezú: “Ima ioso iii, ngi ku bhane-iu, se u ngi fukamena eme, ni ku ngi bheza.” (Matesu 4:8, 9; Luka 4:5, 6) Xinganeka. Se o maungana iá, ka kexile a Satanaji, ueji tena ku a bhana kua Jezú? Jezú ka ditunu kuma o maungana oso mu ngongo a tokala kua Satanaji. Mu kidi, Jezú ueji bhanga kiki, se Satanaji ki muéne uakexile mu bhana o kutena ku jinguvulu jiji.
12 Mu kidi, Jihova muéne o Nzambi Muteni-a-ioso, o Mubhangi ua ngongo. (Dijingunuinu 4:11) Maji o Bibidia ki izuela kuma Jihova Nzambi, mba Jezú, ene a mu tumina o ngongo íii. Mu kidi, Jezú kioso kia kexile mu ixi, uambe kuma Satanaji muéne “o sobha ia mu tumina mu ngong’umu.” (Nzuá 12:31; 14:30; 16:11) O Bibidia katé ué iamba kuma Satanaji, o Diabhu, “nzambi iaiibha ia mundu iú.” (2 Kolindo 4:3, 4) O Kidistá poxolo Nzuá ua soneka ia lungu ni nguma íii, Satanaji: “O mundu uoso-phe ua zeka mua Kadiaphemba ió mukua kutondalesa.”—1 Nzuá 5:19.
KIEBHI O NGONGO IA SATANAJI A-NDA KU U BUIKA
13 Mu ku bhita mivu, o mundu u beta-kota kuiibha. Uezala ni masoladi a iibha, ni jinguvulu ji kanena o ima, maji ka i kumbidila, ni atuameni a jingeleja ka zuela o kidi, ni ijibhangânga. O mundu iú ka tena dingi ku u iudika. O Bibidia i tanga kuila, kua-nda kuíza o kithangana kia Nzambi ku buika athu oso a iibha, mu ita iê, ia Alumajedone. Kiki kia-nda jikula o njila phala o mundu ubhe.—Dijingunuinu 16:14-16.
14 Jihova Nzambi ua solo Jezú Kristu, phala ku Tumina mu Unguvulu Uê ua diulu. Kithangana ku dima o Bibidia ia zuela: “a tu vualela mona, a tu bhana mona ua diiala; o kutumina a mu tuika-ku bhu isuxi iê, o dijina diê…Kilamba kia Paze. O kukula kua ulamba uenhú, ki kuene mbambe.” (Izaia 9:6, 7) Jezú ua longo o akaiedi’ê kusamba ia lungu ni nguvulu íii: “Utuminu ué uize. Vondadi ié a i bhange bhoxi, kala kiala ku i bhanga ku diulu.” (Matesu 6:10) Kála ki tua-nda mona ku pholo mu divulu didi, o Utuminu ua Nzambi ua-nda buika o jinguvulu joso ja mundu, iu ua-nda tumina katé ku hádia. (Daniiele 2:44) Kienhiki, o Utuminu ua Nzambi ua-nda bhanga kuila o ixi i kala palaízu.
O NGONGO I’OBHE IA ZUKAMA!
15 O Bibidia ikanena: “Maji etu-phe, tua kinga, uila kia bhana Nzambi muène o kizuelu, maùlu m’obhe, ni oxi i’obhe, muà tunga ubatuilu ua kuiuka.” (2 Phetele 3:13; Izaia 65:17) Kioso o Bibidia kiamba “oxi,” iene ia mu zuela ia lungu ni athu a tunga mu ixi. (Dimatekenu 11:1) Kienhiki “oxi i’obhe” ia iuka, mua-nda kala ngó athu a-nda xikana Nzambi.
16 Jezú ua kanena kuma ku mundu ubhe ku hádia, oso a belesela Nzambi a-nda tambula o ujitu ua “muenhu ki uábhua.” (Marku 10:30) Nga ku dióndo, jikula o Bibidia iê mu divulu dia Nzuá 3:16 ni Nzuá 17:3, ni u tange iambe Jezú, i tua tokala ku bhanga phala ku tambula o muenhu ua kalelaku. Kindala, di longe o mabesá a kanena o Bibidia kua ió a tokala ku tambula o ku zediua kua Nzambi, mu Palaízu mu ixi.
17O kuiibha, o ita, o usuéia, ni ujibhangânga, ia-nda bhua. “Mukua phulu-ó [ka-nda] kala-bhu dingi…Oso-phe alenduka, ene a lundula o ixi.” (Jisálamu 37:10, 11) Kua-nda kala ku tululuka mu ixi, mukonda ‘Nzambi ua-nda sukika o ita katé ku maxokololo.’ (Jisálamu 46:9; Izaia 2:4) Mu “izuua iê athu aiuka à kala mu kuzanda, ku kala paze i nangenena kala ki nangenena o [mbeji]”—Ijimbulula katé ku hádia!—Jisálamu 72:7.
18O abhezi a Jihova, a-nda tunga mu ixi sé uôma. Kioso akua Izalaiele kia belesele Nzambi, ene a tungile sé uôma. (Ijila 25:18, 19) Kia-nda kala ué madiuanu, ku tunga mu Palaízu sé uôma!—Izaia 32:18; Mikeia 4:4.
19Ki kua-nda kamba dingi kúdia. “Mu ngongo mu kale nzungule ia masa,” o mukua Jisalamu uambe mu mukumbi. “Katé ni ku thandu dia milundu.” (Jisálamu 72:16) Jihova Nzambi ua-nda zediuisa athu aiuka, “o mavu ende ni kubhana dingi o idima iê.”—Jisálamu 67:6.
20O ixi ioso ia-nda kala palaízu. Jinzo ja uabha, ni jaludim ja-nda kala bhu kididi kiene mu zanga akua ituxi. (Izaia 65:21-24; Dijingunuinu 11:18) Mu ku bhita thembu, o ixi ioso ia-nda kala palaízu katé o ngongo ioso ki iuka, ni i bhane makúdia kála kiexile o jaludim ia Edene. Nzambi ua-nda ‘jikula o lukuaku luê phala ku bhana ku athu, ioso ia mesena.’—Jisálamu 145:16.
21Kua-nda kala paze m’axaxi ka athu ni iama. O iama ia muxitu ni iama ia bhata, ia-nda dia kumoxi. Katé ué o mona-ndenge ka-nda kala ni uôma ua iama ia muxitu.—Izaia 11:6-9; 65:25.
22Ki kua-nda kala dingi ku kata. Kioso kia-nda tumina kála Nguvulu mu Utuminu ua Nzambi, Jezú ua-nda saka o jihaxi joso, o a sakele, kioso kia kexile mu ixi ndenge. (Matesu 9:35; Marku 1:40-42; Nzuá 5:5-9) Kienhiki, “ki bhua kà kala mukua bhata uila: ‘Nga kata.’ ”—Izaia 33:24; 35:5, 6.
23Jindandu jetu ji tua zolo jafú, a-nda vutuka ku muenhu, nuka dingi a-nda fuá. Athu oso ala mu ibanzelu ia Nzambi, a-nda vutuka ku muenhu. “Hádia kukala difukunukinu dia athu aiuka ni athu abhukumuka.”—Ikalakalu 24:15; Nzuá 5:28, 29.
24 Kia-nda kala madiuanu ku hádia, phala ió a a solo ku di longa ia lungu ni Mubhangi uetu Uonene, Jihova Nzambi, ni ku mu sidivila! Jezú uakexile mu zuela ia lungu ni Palaízu ku hádia ia-nda kala mu ixi, kioso kia kanena o kifumbe: “Ua kà kala ni eme ku kididi kiambote mu Palaízu.” (Luka 23:43) Kima kia mbote o ku di longa dingi ia lungu ni Jezú Kristu, mukonda dia muéne tua-nda tambula o mabesá iá.
IHI I LONGA O BIBIDIA
- O kikanenu kia Nzambi kia ku bheka o palaízu, kia-nda dikumbidila.—Izaia 45:18; 55:11.
- O mundu iú a mu u tumina kuala Satanaji.—Nzuá 12:31; 1 Nzuá 5:19.
- Ku mundu ubhe Nzambi ua-nda bhana mabesá avulu ku athu.—Jisálamu 37:10, 11, 29.
Ibhuidisu
1. Iebhi o vondadi ia Nzambi phala o ixi?
2. (a) Kiebhi ki tuejiia kuma o vondadi ia Nzambi ia lungu ni ixi, ia-nda dikumbidila? (b) Ihi izuela o Bibidia ia lungu ni athu ku kala ni muenhu katé ku hádia?
3. Ima iahi i luualesa iala mu ixi lelu, ni ibhuidisu iahi i moneka?
4, 5. (a) Mu kidi, nanhi ua bhangesa o nhoka kuzuela ni Eva? (b) Kiebhi o muthu uambote u tena ku kituka muii?
6. Kiebhi o mona umoxi ua Nzambi ua kituka Satanaji o Diabhu?
7. (a) Mukonda diahi Adá ni Eva afú? (b) Mukonda diahi o muiji uoso ua Adá ene mu kuka ni kufuá?
8, 9. (a) Kuzoka kuahi kua bhange Satanaji? (b) Mukonda diahi Nzambi ka buika mu kithangana kieniókio ió a mu bhukumukine?
10. Kiebhi ki u tena ku zokela o ungana ua Jihova mu ku tambuijila iambe Satanaji?
11, 12. (a) Kiebhi o tendasá ia bhiti na-iu Jezú, iedikisa kuma Satanaji muéne ua mu tumina o mundu iú? (b) Jipolova jahi ja mukuá jidikisa kuma Satanaji muéne ua mu tumina o mundu iú?
13. Mukonda diahi tua mesena mundu ubhe?
14. Nanhi a mu solo kua Nzambi phala ku Tumina kála Nguvulu mu Utuminu Uê, ni kiebhi kiki kia ki tange?
15. “Oxi i’obhe” ihi?
16. Mabesá ahi a-nda bhana Nzambi kua ió a mu xikina, ni ihi i tua tokala ku bhanga phala ku a tambula?
17, 18. Mukonda diahi tu tena ku dielela, kuila kua-nda kala ku tululuka mu ixi ioso?
19. Kiebhi tuejiia kuma kua-nda kala kúdia kuavulu mu ngongo ia ubhe ia Nzambi?
20. Mukonda diahi tua tokala kuxikina kuila o ixi ia-nda kala palaízu?
21. Kiebhi ki tuejiia kuma kua-nda kala paze m’axaxi ka athu ni iama?
22. Ihi ia-nda bhita ni mauhaxi?
23. Mukonda diahi o difukunukinu dia-nda sangulukisa o mixima ietu?
24. Ihi i u xinganeka o ku kala mu Palaízu mu ixi?